text:
Aba bamotari bavuga ko bashakishije imiryango ya bagenzi babo bahoze bakorana bafasha itatu muri yo mu gikorwa cyabaye kuri uyu wa Gatanu, tariki ya 16 Nzeri 2016.
Ubuyobozi bw’Ihuriro UCMR (Union des Coopératives des Motars Rusizi) mu miryango itatu bateye inkunga, umwe yashyikirijwe amabati 30, undi ahabwa amafaranga ibihumbi ijana y’igishoro, boroza n’umubyeyi inka ifite agaciro k’ibihumbi 200.
Umuyobozi w’Ihuriro ry’amakoperative, Mahoro François Xavier avuga ko iki gikorwa bagikoze mu rwego rwo gufasha imiryango y’abari abamotari bagenzi babo bazize uko baremwe.
Ati “Kuri uyu munsi dukoze igikorwa cyo kuremera imiryango itatu, mu rwego rwo gufasha abababaye duhereye ku miryango y’abari abamotari. Twagakwiriye kuba dukorana na bo kugera uyu munsi, ariko batuvuyemo bahorwa uko baremwe ndetse n’uko basa.”
Abafite abagabo bakoraga umwuga w’ubumotari n’ababyeyi babo mbere ya Jenoside yakorewe Abatutsi bishimiye ibyo bagejejweho, bavuga ko inkunga bahawe hari aho igiye kubakura.
Mukantabana Béatrice yagize ati “Umugabo wanjye yarahagurukaga akajya gushaka imibereho ariko nyuma yaho bamwishe muri Jenoside najyaga gushaka ubuzima bikanga, rimwe na rimwe ngahingira umuturage akampa amafaranga ngatunga abana. Iyi nka bampaye izamfasha kubona ifumbire, urumva ko umusaruro uziyongera,n’ibyara tuzabasha kubona amata.”
Uzamushaka Domitilla, umukecuru uri mu kigero cy’imyaka 70 yunzemo ati “Wenda nk’uwo mwana yari kunyubakira kera ariko baramwica, none imvura yatunyagiraga kuko inzu twabagamo iva ndetse iranashaje. Aba bantu bakoze igikorwa cy’indashyikirwa. Kandi nizeye ko Imana izamfasha mbone ibiti nsakaze ariya mabati.”
Uwamahoro Florence wahawe igishoro cy’amafaranga ibihumbi 100 yo gucuruza, yavuze ko agiye gukora ubucuruzi bw’inkweto agahagarika gucuruza amata muri Repubulika Iharanira Demokarasi ya Congo kuko ngo nta nyungu yabibonagamo.
Umunyamabanga Nshingwabikorwa w’Umurenge wa Kamembe, iri huriro ry’abamotari rikoreramo, Ntivuguruza Gervais yemeza ko hakigaragara abarokotse Jenoside bagifite ibibazo by’imibereho n’ubumuga ariko iyo habonetse abaterankunga nk’iri huriro aba ari ingenzi kuri bo kuko bibagabanyiriza ibibazo.
Iyi nkunga yose yatanzwe ifite agaciro k’amafaranga y’u Rwanda ibihumbi 450 yavuye mu banyamuryango 1200 bagize Ihuriro ry’amakoperative y’abamotari bakorera mu Karere ka Rusizi.


c: text/html

text:
Tom Close na Tricia bamaranye imyaka igera kuri itatu barushinze, ubu bafitanye umwana w’umukobwa witwa Ella. Tom Close n’umugore we basezeranye imbere y’Imana ku itariki 30 Ugushyingo 2013.
Kuri uyu wa 28 Ukwakira 2016, Tom Close yizihije isabukuru y’imyaka 30 amaze avutse. Mu kwifuriza umugabo we umunsi mwiza, Tricia yanditse kuri Instagram amagambo ‘agaragaza Tom Close nk’umuntu udasanzwe wanamuhesheje umugisha mu gihe cyose bamaranye’.
Yateruye agira ati “Isabukuru nziza nkingi ya zahabu Imana yanyihereye Tom Close. Imana Ishimwe yo yakurinze kugeza ubu ikampa n’amahirwe yo kukugira hafi. uri byinshi; uri umugabo mpamya neza ko n’ababyeyi bawe aho bari hari amapeti bafite kuko bafite umuntu nkawe ku Isi.”
Niyonshuti Ange Tricia yongeyeho ko yifuza kuzabana na Tom Close kugeza igihe Isi izashirira ndetse ngo mu byifuzo yagejeje ku Mana asaba ko ‘bazakomeza kubana mu bazemererwa kwinjira mu ijuru.
Yagize ati “Nifuza ko tuzamarana imyaka igihumbi ndetse twava no ku Isi tukazagumana iruhande rw’Imana ariko bitanakunze umenye ko iminsi maranye nawe ari inzozi nziza ntajya niyumvisha. Uwiteka akomeze aguhe ibyiza no kuramba. Ndagukunda rudasumbwa.”
Ibyo Tricia yanditse byishimiwe na benshi ndetse mu bitekerezo birenga 50 byashyizweho abantu bagaragaje ko “bishimira by’ikirenga imibanire ya Tom Close n’umugore we”. Aba bombi bashimiwe kwicisha bugufi, kubana na bose nta vangura ndetse ngo ababasura mu rugo bahora bifuza kuzahagaruka.
Malayika murinzi, indirimbo Tom Close aheruka gusohora

robotstxt: allowed

filter: keep


text:
Mu gihe hirya no hino hagenda humvikana inkuru zijyanye n’ubuhanuzi, hari bamwe bibaza niba ibihanurwa byose ari ukuri bashingiye kukuba hari ibihanurwa ko bizaba ariko ntibibe bityo bigafatwa nk’ibinyoma.
Hashize imyaka isaga 2000 mu bihe bitandukanye, hagenda humvikana, abantu bahanura ko imperuka y’isi yegereje, bigatuma abantu bahindura imyitwarire, bamwe bakarushaho kwiyegereza Imana, n’abatasengaga bakayoboka insengero bakicuza ibyaha.
Urugero rwa hafi, mu mwaka w’i 2000, byavuzwe ndetse binigishwa na bamwe mu bakozi b’Imana ko imperuka yegereje maze abemera Imana basabwa kwitwararika ku birinda ibyatuma batazajya mu ijuru. Nyamara nubwo imperuka yahanuwe mu bihe bitandukanye, Bibiliya yo ivuga ko ntawe uzi umunsi n’isaha izabera bityo ko ntawe ukwiye gukurwa umutima n’ubuhanuzi bw’ibinyoma n’izindi mpuha zinyuranye n’ibyanditswe byera.
Gusa hari ibimenyetso bizagaragaza ko yegereje. 2Timoteyo 3:1, handitse ko mu minsi y’imperuka hazaza ibihe birushya, kuko abantu bazaba bikunda,bakunda impiya, birarira, bibona, batukana batumvira ababyeyi babo, indashima, batari abera, badakunda n’ababo, batuzura, babeshyerana, batirinda, bagira urugomo,badakunda ibyiza, bagambana, ibyigenge, bikakaza, bakunda ibibanezeza aho gukunda Imana, bafite ishusho yo kwera ariko bahakana imbaraga zako.
Uretse ibijyanye n’imperuka byagiye bihanurwa, hanumvikana inkuru z’abahanurirwa ibigiye kubabaho, bikaba cyangwa ntibibe bigatuma ubuhanuzi bushidikanwaho na bamwe.
Ariko se ubundi ubuhanuzi bw’ukuri ni ubuhe?
Umushumba mukuru w’itorero ry’Ivugabutumwa n’Isanamitima ,Evangelical Restoration Church Apostle Yoshua Ndagijimana Masasu, asobanura ko ubuhanuzi bw’ukuri buhesha Imana icyubahiro, ko buba buhuye n’ijambo ry’Imana kandi bukaba bwubaka abantu.
Mu gihe ngo hari ubundi butari muri uwo murongo ngo abantu bakwiye kubwitondera. Ati”Ntabwo Imana yivuguruza ,byose bigomba kuza bihwanye na Bibiliya, niba Imana ivuga ngo ababiri ntibagatandukane ugahanura ko abashakanye batandukana, ni bya bindi navugaga ngo ni ubujiji busanzwe n’uwo bahanurira bukamubwira ibintu bihabanyije na Bibiliya kandi Imana itivuguruza”.
Apostle Yoshua Masasu ni umushumba mukuru wa Evangelical Restoration Church
Apostle Yoshua Masasu avuga ko ubuhanuzi bureba inyungu z’uwahanuriwe butareba icyo Imana yavanamo buba bupfuye, agasanga ibyo ari ukunezeza umubiri.
Muri Bibiliya igitabo cya Yeremiya 23:28 haragira hati “Umuhanuzi ufite icyo yarose nakirotore, kandi n’ufite ijambo ryanjye arivuge ibinyakuri. Kuva mu bihe byo hambere hagiye humvikana ubuhanuzi ndetse bumwe bugasohora, gusa muri iki gihe ngo hariho n’ababihinduye ubucuruzi aho usanga basaba abantu imitungo runaka kugira ngo ibyo Imana yabasezeranyije bibone gusohora .
Uko byamera kose ariko ubuhanuzi bw’ukuri bukwiye kuba bugamije kuburira abantu ku bintu runaka bishobora kuba, byaba byiza bukatanga umurongo w’icyakurikira.


text:
Korari Jehovah Jireh yateguye igiterane izafatiramo amashusho ya Alubumu ya gatatu
Korari Jehovah Jireh isanzwe ibarizwa mu itorero rya ADEPR by’umwihariko mu muryango w’abanyeshuri b’abapantekoti biga muri Kaminuza yigenda ya Kigali (ULK), iri mu myiteguro y’igiterane kizaberamo igikorwa cyo gufata amashusho y’indirimo zabo zizagaragara kuri Alubumu ya gatatu.
Iki giterane kizaba kuri iki cyumweru tariki 08/01/2017 kikazabera ku itorero rya ADEPR ku mudugudu wa Gasave mu mujyi wa Kigali.
Jehovah Jireh CEP/ULK Evening
Uretse kandi Jehovah Jireh muri igiterane bazafatanya guhimbaza Imana na Korari Turanezerewe nayo ibarizwa muri CEP/ULK ndetse n’umwigisha w’ijambo ry’Imana Rev Past Nkurunziza Alexis.
Iyi Alubumu Korari Jehovah Jireh irimo gutegura igiye kurikira izindi ebyiri zayibanjirije zagaragayeho indirimo nka Gumamo, Turakwemera n’izindi nyinshi zakunzwe cyane n’imbaga y’abantu benshi hirya no hino haba imbere mu gihugu cy’u Rwanda ndetse hanze yarwo.
@Agakiza.org


text:
Polisi y’u Rwanda ikorera mu karere ka Rubavu yafashe uwiyitaga umuvuzi gakondo, wagendaga abeshya abaturage ko avura abaturage indwara zitandukanye.
Yafatiwe iwe mu rugo nyuma y’uko Polisi ihasanze abantu 17 bari bafite uburwayi bunyuranye.
Uwafashwe yitwa Dusengimana Felicien akaba yarafashwe tariki ya 21 Ugushyingo, mu murenge wa Nyakiriba.
Kumufata byaturutse ku makimbirane y’umwe mu barwayi wari ufite uburwayi bwo mu mutwe, warwanye n’undi murwayi nawe wari waje kuhivuriza, noneho bituma havuka urusaku rwinshi, arirwo rwatumye abaturanyi b’urwo rugo babimenyesha Polisi y’u Rwanda nayo ihita itabara vuba.
Umuvugizi wa Polisi y’u Rwanda mu Ntara y’i Burengerazuba CIP Theobald Kanamugire; yagize ati:” uyu mugabo wiyitaga umuvuzi gakondo yabeshyaga abantu ko avura indwara zitandukanye mbese ko afite ububasha budasanzwe”.
Ubuvuzi gakondo ni bumwe mu buryo bwa gihanga bwo kuvura indwara hifashishijwe ibikomoka ku bimera nk’imizi, imbuto ndetse n’amababi n’ibindi bitegurwa mu buryo butandukanye kugira ngo bihabwe umurwayi.
Polisi y’u Rwanda mu karere ka Rubavu ikomeza ivuga ko Dusengimana w’imyaka 39 wubatse kandi ufite abana babiri, abo barwayi bose babaga iwe mu rugo ndetse akanabishyuza ibintu byose yabaga yabatanzeho ku mibereho yabo.
CIP Kanamugire yagize ati: “ nyuma yo kumufata abarwayi twahise tubajyana kwa muganga, kugira ngo bitabweho. Ubusanzwe, umuvuzi gakondo wese aba agomba kuba mu rugaga rw’abavuzi gakondo. Cyakora kuri Dusengimana we, siko byari bimeze. Byongeye kandi, nta muntu n’umwe wemerewe kuba umuvuzi gakondo adafite icyangombwa n’uburenganzira bwa Minisiteri y’Ubuzima. "
Uyu wiyitaga umuvuzi gakondo nahamwa n’icyaha, ashobora kuzahanishwa ingingo ya 616 aho ivuga ku ; kwiha ububasha ku mirimo itari iyawe no kwambara umwambaro utagenewe ugamije kuyobya rubanda, aho igira iti:” Umuntu wese utabigenewe, wivanga mu mirimo y’ubutegetsi y’abasivili cyangwa wiha gukora umwe muri iyo mirimo, wiyita umukozi wa Leta atari we cyangwa wambara ku mugaragaro umwambaro w’ubutegetsi, umwambaro uhuriweho n’abahuje umurimo, urwibutso cyangwa ikimenyetso, agambiriye kuyobya rubanda, abemeza ko ashinzwe umurimo wa Leta, ahanishwa igifungo kuva ku mwaka (1) kugeza ku myaka itatu (3) n’ihazabu y‟amafaranga y’u Rwanda ashore kugera kuri miliyoni imwe.
Umuyobozi w’urugaga rw’abavuzi gakondo mu Rwanda Gafaranga Daniel , aherutse gutangaza ko abavuzi gakondo mu Rwanda bagera ku bihumbi 14. Cyakora muri bo, abafite ibyangombwa byemewe ko bakora aka kazi, ni ibihumbi 2 na Magana atatu gusa.


text:
Brian Blessed amazina ye nyakuri ni Bizimungu Brian . Uyu mukizi w’Imana kuri uyu wa gatanu tariki 8 Gicurasi nibwo yashyize ahagaragara amashusho y’indirimbo ye nshya yise “ Amaraso ya Yesu .”
Mu kiganiro gito yagiranye n’umunyamakuru w’ibyishimo.com Brian Blessed yavuze ko iyi ndirimbo nayo yiyongera ku zindi zizagaragara kuri album ye , kandi nayo izaririmbwa mu gitaramo gikomeye azakora ku cyumweru tariki 10 Gicurasi 2015.
Asobanura ku magambo ari muri iyi ndirimbo , Brian Blessed yagize ati “ Iyi ndirimbo nayikoze nshaka kwerekana agaciro k’amaraso ya Yesu , uburyo yatwitangiye akadupfira mu cyimbo cyacu. Mu by’ukuri sinatinya kuvuga ko Yesu ar’intwari kandi yapfuye urupfu abandi bantu batakwemera gupfa , niyo mpamvu ingoma ye izahoraho iteka ryose.”
Abajijwe ku gitaramo yateguriye abakunzi b’indirimbo zihimbaza Imana mu Rwanda kizaba kuri iki cyumweru , Brian Blessed yagize ati ” Impamvu ya mbere nteguye iki gitaramo , ni uko nshaka gukora ivugabutumwa ku bantu benshi kandi mu gihe gito . Iki gitaramo nibwira ko kizafasha abantu benshi kwaguka mu gutaramira Imana kandi yaba indirimbo ndetse n’ijambo ry’Imana biteguwe kuri uriya munsi , bikazafasha imitima y’abantu batandukanye bazitabira kiriya gitaramo.”
Brian Blessed anasobanura neza ko iki gitaramo kibanjirije ibindi bikorwa ateganya gukora muri uyu mwaka wa 2015 . Yemeza neza ko nyuma ya Kigali azerekeza mu karere ka Kayonza aho azataramira abakunzi b’indirimbo zihimbaza Imana ndetse n’abakunda muzika muri rusange.”
Biteganyijwe ko iki gitaramo kizanitabirwa n’abahanzi batandukanye barimo Gaby Irene Kamanzi , Serge Iyamuremye , Pastor Gaby , Luc Buntu ,Diana Kamugisha ndetse na The Blessing Family babyina indirimbo zihimbaza Imana kandi umuziki uzacurangwa n’abahanzi m’uburyo bucurangiweho , ( live music ).
Iki gitaramo kizaba ku cyumweru tariki 10 Gicurasi 2015 , k’urusengero rwa New Life Bible Church ku Kicukiro mu Kagarama ( K’umuhanda wa kaburimbo , hafi n’ikigo cy’amashuri y’isumbuye werekeza inyanza ya Kicukiro ). Kwinjira ni ibihumbi bibiri by’amafaranga y’u Rwanda ( 2000 frw ) .
Uyu muhanzi ubundi amazina ye nyakuri ni Brian Blessed Nsengera ariko mu buhanzi akoresha Brian Blessed . Atangaza ko mu minsi itarambiranye ari bube amaze gushyira hanze indirimbo nshya yise ” Amaraso yawe Yesu “.
Uyu muhanzi yagaye abantu bataramira inzoga n’ibindi ariko bakaburira umwanya Imana .
Brian Blessed asobanura impamvu yatumye yita indirimbo ye Dutarame , yagize ati ” Impamvu na yise Dutarame nuko hari ibitaramo byinshi bibaho abantu bataramira ibintu bitandulanye nk’inzoga , umuriro , inka ,… Numva rero ari byiza ko twatarama dutaramira Imana yacu . Yaba umwana cyangwa umukuru”.
REBA INDIRIMBO NSHYA YA BRIAN YISE ” AMARASO YA YESU “
Niba nawe ushaka kuduha inkuru cyangwa igitekerezo cyawe , haba ku nkuru twabagejejeho , inkuru ziri mu matorero ,abahanzi ,abakozi b’Imana batandukanye ,… twandikire kuri : info@ibyishimo.com. Komeza kuba ijisho rya rubanda ukoresheje ibyishimo.com . Imana iguhe umugisha .
Kanda hano Ukomeze udukurikirane kuri Facebook yacu maze uhite ukora Like bizajya bikorohera guhita ubona amakuru yacu muburyo bwihuse
Rene — Hubert
20,178 total views, 1 views today


text:
Abami b'u Rwanda
Abami b'u Rwanda
Ubucurabwenge bwigisha ko Urwanda rwimye Abami 43, kuva ku ngoma za mbere kugeza ku ya Mutara Rudahigwa, kuko Alexis Kagame yabwiwe Ubucurabwenge ku ngoma y'uwo mwami, aba ariwe aheraho. Ayo mazina yose yarondorwaga mu gihe cy'imihango yo kwimika umwami. Bavugaga amazina y'Umwami n'ay'Umugabekazi bamaze kwimika, bakarondora n'aya ba se na ba nyina, n'ibisekuruza byabo bombi, bagakomeza batyo ku bami bose, kuzageza kuri Nkuba, ari we Shyerezo, akaba inkomoko y'Abami b'Urwanda.
Ayo mazina murayasanga mu gice kiyarondora nk'uko Alexis Kagame yayanditse mu Nganji Kalinga (Amasekuruza y'Abami b'Urwanda). Hinga dufate ay'Abami n'Abagabekazi gusa, tutavuze ibisekururuza by' Abagabekazi, maze tuyakurikiranye, dukurikije bya bihembwe tumaze kuvuga: Abami b'Ibimanuka, Abami b'Umushumi, Abami b'Ibitekerezo.
A. Abami b'ibimanuka
Duhereye ku Nkomoko y'Abanyiginya, Shyerezo Nkuba, dore amazina Ibimanuka:
- Shyerezo Nkuba
- Kigwa
- Muntu
- Kimanuka
- Kijuru
- Kobo
- Merano
- Randa
- Gisa
- Kizira
- Kazi
- Gihanga
B. Abami b'Umushumi, n'Abagabekazi babo:
- GIHANGA Ngomijana + Nyiragihanga Nyirarukangaga
- Kanyarwanda Gahima + Nyirakanyarwanda Nyamususa
- Yuhi Musindi + Nyirayuhi Nyamata
- Rukuge + Nyirarukuge Nyirankindi
- Nyarume + Nyiranyarume Nyirashyoza
- Rumeza + Nyirarumeza Kirezi
- Rubanda + Nyirarubanda Nkundwa
- Ndahiro Ruyange + Nyirandahiro Cyizigira
- Ndoba Samembe + Nyirandoba Monde
- Nsoro Samukondo + Nyiransoro Magondo
- Ruganzu Bwimba + Nyiraruganzu Nyakanga
- Cyirima Rugwe + Nyiracyirima Nyakiyaga
C. Abami b'Ibitekerezo
1. Cyirima Rugwe + Nyiracyirima Nyakiyaga
2. Kigeri Mukobanya + Nyirakigeri Nyankuge
3. Mibambwe-Mutabazi Sekarongoro + Nyiramibambwe Nyabadaha
4. Yuhi Gahima + Nyirayuhi Matama
Ndahiro Cyamatare + Nyirandahiro Nyirangabo
Ruganzu Ndori + Nyiraruganzu Nyirarumaga
1. Mutara Semugeshi + Nyiramavugo Nyirakabogo
2. Kigeri Nyamuheshera + Nyirakigeri Ncenderi
3. Mibambwe-Mutabazi Gisanura + Nyiramibambwe Nyabuhoro
4. Yuhi Mazimpaka + Nyirayuhi Nyamarembo
Karemera Rwaka + Nyirakaremera Rukoni
1. Cyirima Rujugira + Nyiracyirima Kirongoro
2. Kigeri Ndabarasa + Nyirakigeri Rwesero
3. Mibambwe Sentabyo + Nyiramibambwe Nyiratamba
4. Yuhi Gahindiro + Nyirayuhi Nyiratunga
1. Mutara Rwogera + Nyiramavugo Nyiramongi
2. Kigeri Rwabugiri + Nyirakigeli Murorunkwere
3. Mibambwe Rutarindwa + Nyiramibwambwe Kanjogera
4. Yuhi Musinga + Nyirayuhi Kanjogera
1. Mutara Rudahigwa + Nyiramavugo Kankazi
2. Kigeri Ndahindurwa + Nyirakigeri Mukashema
Source:http://webspinners.com/Gakondo/rw/Lists/index.php
par Marie Rose Mukarutabana
------------------------------------------------------------------------------------
Inkuru Ya Kigwa
ubagejejweho na
Rose-Marie Mukarutabana
I. Sabizeze avuka mu Gicuba
Umuhanuzikazi Imhanvu
Shyerezo, Umwami w'igihugu cyo Hejuru, yari afite abagore benshi, barimo uwitwa Gasani. Ariko Gasani akaba amaze igihe kirekire yaragumbashye. Bukeye haza umuhanuzikazi witwa Imhamvu, aramubwira ati:
"Nkuragurire umwana w'umuhungu ugiye kubyara!"
Gasani ati "Winshinyagurira! Iki gihe maze cyose naragumbashye, uwo mwana azava hehe?"
Imhamvu ati "Uzamubyara, ndabikuraguriye, nanjye icyo gihembo nzakibona!"
Gasani ati "Ese uhembwa iki?"
Undi aramubwira ati:
"Icyo uzampemba ntikiruhije: upfa kunyihera icyo namambara n'ikintunga, nkaza ngatura mu rugo rwawe, kugira ngo mbone uburyo bwo kugumya kukubwiriza uko uzabigenza."
Gasani yemera ibyo Imhamvu amubwiye. Amushakira umwanya mu gikali, amushyira aho, aramutunga, akajya amukuburira inkanda uko akanishije inshya. Byibera aho.
Igicuba cy'umurinzi
Bukeye Imhamvu abwira nyirabuja ati:
"Ubajishe igicuba cy'umurinzi, ubuganizemo amata, nzakubwira."
Muri iyo minsi, Shyerezo akaba afite umugambi wo kwagura ibihugu bye. Maze ahamagara abapfumu be, kugira ngo bamurebere inzira yo kuzuzuza uwo mugambi.
Abapfumu bashaka ikimasa kizaba imana, bakizana mu gikali i Bwami. Bashaka imbuto y'Umwami, bayibuganiza cya kimasa, baracyongorera, barakibiikiira. Bamaze kukibiikiira, baracyoorosora, baratega, basanga cyeze. Bajya rero mu nzu kuvuga amabara yacyo.
Imhamvu abonye Abapfumu bamaze kwinjira i Kambere, abwira nyirabuja ati:
"Genda wende uriya mutima w'imana yeze, maze uwuzane, uwushyire muri cya gicuba wabuganijemo amata. Ariko wihishe, ntihagire ukubona."
Gasani aranyonyomba, no kuri ya mana, yenda wa mutima, araza awushyira muri cya gicuba cy'umurinzi. Igicuba akijisha ku ruhimbi rw'ibisabo, bakajya bakidomamo amata y'inshyushyu, uko inka zihumuje, mu gitondo na nimugoroba, kugira ngo gihore cyuzuye, nk'uko Impamvu yari yamubwiye.
Byibera aho. Amezi cyenda arashira, mu kwa cumi Imhamvu abwira Gasani ati "Genda ujishure cya gicuba, ugipfundure, urebe ikirimo."
Gasani aragenda no ku ruhimbi rw'ibisabo, ajishura cya gicuba, aragipfundura, arebamo. Arebyemo asanga akana k'uruhinja kareremba hejuru y'amata. Ahita avuza impundu, n'abo mu rugo bose bamutiza izindi, bati:
"Gasani yabyaye! Nimuvuze impundu!"
Umwana bamukura mu gicuba, bamukubise amaso basanga ari agahinja k'agahundu, keza cyane.
"Uwo mwana si uwanjye."
Inkuru ngo igere kuri Shyerezo, bamubwira ngo aze kwita umwana izina, arabahakanira, intumwa arayirukana, ati:
"Uwo mwana si uwanjye!"
Umunsi wa munani ugeze, Shyerezo koko ntiyaza guterura umwana, ngo amwite izina. Bongeye kumwibutsa, noneho ararakara, ati:
"Sinabawiye ko uwo mwana atari uwanjye, kandi ntamushaka? Nibanamwice, sinshaka ko ambera aho!"
Gasani n'umuja we babyumvise, umwana baramuhisha. Gasani amwita Sabizeze, kubera ko yari yamukuye ku mana yeze. Naho abo Shyerezo yohereza kwica wa mwana, bakanga kwiteranya na nyirabuja, bakabanza kumuburira, umwana bakamuhisha.
Sabizeze yibanira atyo na nyina, arakura, uko akura akagenda asana se, arushaho kuba mwiza. Abantu bakabwira Shyerezo, bati:
"Nyagasani, rwose ufite umwana mwiza cyane, utaraboneka mu bantu!"
Shyerezo ati:
"Uwo mwana ko nategetse kumwica, byagenze bite? Simushaka, ntabwo ari uwanjye! Kandi namvire mu gihugu!"
Amwita Imana
Bigezeho, Abagaragu bakuru b'Umwami baraza babwira Gasani bati:
"Mwamikazi, tuje kureba umwana wawe barahiriye: muduhamagarire tumurebe!"
Gasani ahamagaza Sabizeze. Umwana ageze imbere ya ba Batware, ngo bamukubite amaso, baratangara, basanga koko ari mwiza bitarabaho, kandi asa na se. Baragenda babwira Shyerezo bati:
"Nyagasani, umwana ufite hariya ni akataraboneka! Uwamwica ni nko kukwica ubwawe!"
Shyerezo yibuka ko yari amaze kwohereje intumwa zo kwica uwo mwana gatatu, zose zikagaruka zimutaaka, zimutangarira, yiyemeza kwigiira yo. Aragenda no kwa Gasani. Ahageze, bahamagaza umwana, ngo aze aramutse Se. Shyerezo amukubise amaso, ibyo kumwica ahita abireka, ahubwo aramuterura, amugira uwe, amwita Imana.
II. Imanuka rya Kigwa
Sabizeze uko akura, ni ko bagenda basanga atameze nk'abandi bana. Byakubitiraho no kwibuka ko se yari yabanje kumwihakana, abantu bagatangara cyane. Ariko baabaza nyina aho yamukuye, n'uko yamubyaye, Gasani akaryumaho.
Bukeye nyina wa Gasani aza kumusura, baganiriye arabimubaza, noneho Gasani aramubwira. Naho ubwo umutwa wa Sabizeze ari hafi aho, icyo bavuze cyose arata mu gutwi. Amaze kubitora neza, aragenda abibwira shebuja Sabizeze. Ati:
"Mbega mwana wa Databuja, ugira ngo ndacyatangajwe n'uko uturusha byose? Namenye ko utavutse nk'abandi, ahubwo wavuye mu mutima w'Imana yeze! Numvise nyoko abibwira nyokuru!"
Imanuka rya Kigwa
Sabizeze abyumvise, ararakara, ati:
"Ubonye Mama ngo arambyarura! Sinkibaye muri iki gihugu, sinabona aho nkwirwa!"
Sabizeze aboneza ubwo, ajya ku kiraro cye, yenda umuheto we, ahamagara imbwa ze z'impiigi, Ruzunguzungu na Ruguma. Ajya mu ruganda rwa Se, yenda umuriro, awuhambira mw'ifumba, yenda n'inyundo ya se, yitwa Nyarushara. Ajya mu biraro by'inka, ayobora imfizi Rugira, n'insumba yayo Ingizi. Ajyana n'imfizi y'intama Mudende, n'iyayo Nyabuhoro. Ajyana n'isekurume y'ihene Rugeyo, n'isake Mugambira, n'inyange.
Amaze gukoranya ibyo byose, akora ku muvandimwe we Mututsi, na mushiki wabo Nyampundu. Umutwa Mihwabaro ataho, maze bashyira nzira.
Bageze ku rugi rw'ijuru, Sabizeze yegura ya nyundo ya Se, Nyarushara, ayikoma ku rugi, hejuru no hasi, no hirya no hino. Ijuru rirakingura, n'uko baruruka. Ariko ya nyundo iramucika, imanuka umujugujugu, igwa ku gisi cya Muhabura, irataruka yijugunya mu kiyaga cya Gipfuna.
III. Ikinani cya Mubari
Ibimanuka bihura n'Abasangwabutaka.
Bamanuka kw'ijuru baza mu gihugu cyo hasi, maze bururukira ku rutare rw'Ikinani, mu Mazinga ya Mubali. Hakaba mu gihugu cy'Abazigaba, Umwami wabo ari Kabeja. Baca ingando, barahatura, baracanira, bibera aho.
Bukeye abo kwa Kabeja baza kubona umwotsi mw'ishyamba, baratangara, bati "Mbese biriya bintu ni ibiki?" Birabayobera.
Bukeye basanga umwotsi wahamenyereye. Bajya kubibwira umwami wabo Kabeja. Yohereza intumwa, ati "Nimujye kundebera biriya".
Intumwa zigeze ku Kinani, zihasanga abo bene Shyerezo. Abazigaba babakubise amaso, babanza gutinya, ariko babonye abandi batabakuye, ubwoba burashira, barababaza bati:
"Muli bantu ki? Muri abahe? Mwaje kwenda iki aha ngaha?"
Sabizeze ati:
"Nimuhumure, natwe turi abantu, duturuka mw'ijuru, kandi turi abashyitisi b'amahoro, ntabwo tugenzwa no kugira icyo tubatwara. Ahubwo twaje tubasanga, ngo tubungure amaboko, tubungure umuryango. Namwe mubaye imfura mwatubanira."
Intumwa zisubira kwa Kabeja, zimubwira ibyo zabonye n'ibyo zumvise. Kabeja yakira abo bashyitsi, abemererera gutura muri iryo shyamba, bariragiramo, bararihiga. Babita Ibimanuka, kuko bari bavuye mw'ijuru. Umutware wabo, ari we Sabizeze, noneho bene igihugu bamwita Kigwa, kuko yaguye aturuka mw'ijuru. Ibimanuka na byo rero bikabita Abasangwabutaka.
Ibimanuka bibana n'Abasangwabutaka, bibigisha ubwenge bw'ibyo mw'ijuru, cyane cyane ibyerekeye umuriro, kuko ari wo wabanje gutera Abasangwabutaka amatsiko. Mbese barabahaka, abandi barabayoboka, babana neza cyane.
IV. Ishaaka ry'Ibimanuka
Kigwa arongora Mushiki we
Bukeye Kigwa abwira Mututsi ati:
"Mbese ko uruzi inyamaswa twazanye zimaze kugwira, twe tukaba tukiri uko twaje, bizagenda bite? Tugiye kuzacika!"
Undi ati "None se, uragira ngo tubigenze dute?"
Kigwa ati "Enda turongore mushiki wacu Nyampundu, maze tubyare, tugwire."
Mutusi aramurahira, ati "Sinarongora mushiki wanjye! Ariko sinkubujije, nushaka umwirongorere!"
Ni bwo Kigwa arongoye Nyampundu. Babyarana umukobwa Sukiranya. Amaze gucuka, bamukurikiza umwana w'umuhungu, bamwita Muntu. Biba aho, Nyampundu na Mututsi birerera abo bana, barakura.
Mututsi atinda akarongora Wa mukobwa ammaze gukura, avamo inkumi nziza cyane. Nuko Kigwa agira Mututsi, ati:
"Dore aho wabereye, uri ingaragu. None ubwo Sukiranya yabaye inkumi, enda mugushyingire, utazavaho ucika!"
Mututsi ati "Sinashaka umwana mbyaye!"
Kigwa ati:
"Niba ari icyo kikubujije, reka nkwereke uko tubizirura. Genda uture hakurya yacu hariya, bukeye uzaze kumusaba. Ninkubaza ubwoko bwawe, uzansubize uti 'Ndi umwega wo hakurya'. Nanjye rero umugeni nzahita muguha".
Mututsi arabyemera, abigenza atyo. Bukeye arongora Sukiranya, babyarana abahungu batatu: Mukono na Muha na Serwega.
Si jye wahera!
Aho iyi nkuru twayikuye:
Alexis Kagame, Inganji Kalinga, pp. 61-65;
1


text:
Ntukabwire umunyamubabaro uti “Komeza imbere!” - Kay Warren
Mu gihe habura iminsi mike ngo umwaka ushire umwana wabo Matthew Warren yiyahuye, Kay Warren yagaragaje amarangamutima akubiyemo ibyo yanyuzemo ubwo yari mu gahinda k’umwana we. Pastor Rick Warren uyoboye itorero Saddleback Church, ari na we mutware wa Kay aravuga yuko ubu butumwa bwagirira umumaro umuntu uri mu bihe nk’ibyo barimo icyo gihe.
Kuri uyu wa Gatanu, Pastor Rick yanditse ku rubuga rwe rwa Facebook ati "Birababaza kuba umuntu ababaye cyane, ariko nta we ubyitayeho.” Mu masaha 24 gusa, ubu butumwa bwari bumaze gusomwa n’abasaga miliyoni 1.5, abandi benshi batangaho ibitekerezo bitandukanye.
Vuba aha mu mpera z’uko kwezi, umuryango wa Warren uzafatanya n’inzobere nyinshi mu by’ubuzima bwo mu mutwe, n’ihuriro ry’igihugu mu nama yiga kuri iki kibazo cy’ubuzima bwo mu mutwe izabera Orange County.
Iki gikorwa kiragaragaza umugambi wa Warren wo kurandura ubumuga bwo mu mutwe nyuma y’aho umuhungu wabo Matt Warren yiyahuriye azize ubu bumuga. Ku wa 5 Mata, 2013. Umuryango wa Warren uvuga ko uyu mwana yari amaranye ubumuga bwo mu mutwe hafi ubuzima bwe bwose.
Mu butumwa Kay Warren yanyujije kuri page ye ya Facebook, yagize ati “Mu gihe cyenda kungana n’umwaka maze mfushije Matthew, nababajwe n’ubutumwa bumwe buziguye n’ubutaziguye bwambwiraga ko ngomba “gukomeza imbere”.
Yakomeje agira ati “Kubera ko nababajwe cyane n’ubutumwa nohererjwe n’abantu bazwi cyane, narashidikanije ntekereza ko ntarimo kugaragaza agahinda nk’uko bikwiriye. Nagerageje kureba abandi babyeyi bafite ikibazo nnk’icyanjye ngo ndebe niba ikibazo cyanjye cyihariye. Ariko nshyibaza ibyo, hari icyiza nabonye. Umubyeyi umwe amaze gupfusha umwana, baramubwiye bati “Ushobora kubyara undi mwana.” Jyewe rero hari uherutse kumbwira ati “Uzagaruka Saddleback ryari, turagukeneye.”
Umugabo umwe wari ufite agahinda yaravuze ati “Abantu bashobora guhubuka, ntibanamenye umubabaro wawe. Hari n’igihe bakubwira ibintu batabitekerejeho.”
Kera umuntu yagiraga agahinda abantu bakamara umwaka wose bamuririra, bambaye ibyirabura, badakora ibirori, badaseka, nta n’uwabazaga ubabaye igituma akibabaye. Ariko ibi si ko bikiri, ahubwo umuntu asigaye agira ibyago bakamuhatira gukomeza imbere nta witaye ku gahinda ke. Bamubwira kugaruka ku kazi, gutekereza ibyiza, gushimira Imana ibyo asigaranye, kubyara undi mwana, n’ibindi bisa bityo.
Ibi bitubwira iki? Mbese ni uko tudakunda urupfu, n’agahinda, no kurira cyangwa gupfusha ibyacu? Cyangwa ni uko twihugiyeho ku buryo twibagirwa vuba agahinda kenshi gupfusha umwana bibabaza ababyeyi n’abana basigaye?
Dore ahubwo uko twari dukwiriye kuvuga “Mbabajwe cyane n’urupfu rw’umwana wanyu,” cyangwa muti “Ndagusengera wowe n’umuryango wawe.” I’m so sorry for your loss." Or "I’m praying for you and your family." Kora uko ushoboye wirinde amagambo adafite icyo avuze nk’aya ngo “Mumeze mute?” Iki kibazo kirakomeye kugisubiza. Bituma uwo ubajije ahera mu rungabangabo agashaka kukubeshya ati “Turaho!” kugira ngo akwikure imbere.
Nta n’umwe muri twe wifuza kuba nk’incuti za Yobu zamubazaga ibibazo bimwongerera umubabaro, zimukeka, zikanafata imyanzuro ku mubabaro we. Ariko akenshi twisanga twabaye ba Biludadi, Elifazi na Zofari bo mu kinyejana cya 21, tukavuga amagambo akomeretsa kuruta uko akiza.
Dore icyo mbhasabira: Ntimuzigere mubwira umuntu kunezezwa n’ibyo asigaranye ataramara kubabazwa n’ibyo yabuze. “Incuti zikundana ibihe byose, kandi umuvandimwe avukira gukura abandi mu makuba” Imigani 17:17.
Kuri uyu wa 28 Werurwe 2014, hazaba inama y’umunsi umwe yo gushishikariza abanyetorero, cyane abayobozi, n’umuryango kwita ku babana n’ubumuga bwo mu mutwe. Muri Amerika, umuntu 1 kuri 4 ukuze agira ikibazo cyo guhungabana mu mutwe nk’uko bigaragazwa n’ubushakashatsi, kandi ugize icyo kibazo wese agitura Pasiteri.


text:
Urubuga rw’inzobere mu bijyanye n’ubuzima www.vitagratia.com, rwashyize ahagaragara bimwe mu byo wakora kugira ngo wirinde umunuko mu nkweto.
Uru rubuga ruvuga ko umunuko mu nkweto uterwa na bacteries ziba zihishe mu nkweto ahajya amano.
Inkweto zikunze kunuka, ngo ni izo gukorana sport. Gusa ngo usanga abantu bahorana ibyuya mu birenge aribo banakunze kunutsa inkweto.
Dore rero inama 7 uru rubuga rwashyize ahagaragara:
1. Kureba niba tapi y’inkweto zawe ihora yumutse. Irinde kwambara inkweto tapi itose cyangwa ifite ibyuya, kuko ituma zinuka.
2. Ni byiza kwanika inkweto ku zuba, kandi wafunguye imishumi kugira ngo ubushyuhe buzumishe neza.
3. Niba uri ahantu hatari izuba, fata inkweto zinuka uzishyire mu isashe ufunge neza maze uzishyire muri frigo nibura masaha 12, kuko ngo ubukonje bukabije bwo muri frigo nabwo bwica za bacteries zitera umunuko mu nkweto.
4. Iyo ukoze ibyo byose, umunuko ugakomeza ukagumamo, ngo ni byiza gukoresha imiti ya Bicarbonane de sodium, kuko irwanya umunuko.
5. Ushobora kandi kwambara amasogisi akozwe muri cotton, kwambara inkweto zifunguye zo mu bwoko bwa sandal kuko zituma amano ahumeka, bityo za bacteries zitera umunuko zigapfa.
6. Ku babishoboye ni byiza guhinduranya ikweto kenshi mu gihe ukunda guhura n’iki kibazo cyo kunutsa inkweto.
7. Ngo iyo ibyo byose byanze ushobora kwegera uwize iby’imiti (Pharmacien) akakugira inama y’ikindi wakoresha kugira ngo bacteries zo mu nkweto zireke gutera umunuko.


text:
NUR: Haganiriwe ku bizaba bikubiye muri Politiki y’ubukorerabushake
Kuri uyu wa gatatu tariki 21 Werurwe,2012, Minisitiri w’urubyiruko Jean Philibert NSENGIMANA n’abanyeshuri bo muri Kaminuza nkuru y’u Rwanda baganiriye ku bikubiye muri politiki y’ubukorerabushake. More...
Abasenateri bagiranye inama nyunguranabitekerezo n’akarere ka Nyamasheke
Komisiyo ya politiki n’imiyoborere myiza muri Sena yagiranye inama nyunguranabitekerezo n’ubuyobozi, sosiyete sivile ndetse n’abafatanyabikorwa bo mu karere ka Nyamasheke, ku birebana n’uruhare More...


text:
Abahanga mu by’ikirere batubwira ko agace duherereyemo kagizwe n’imibumbe umunane twavuga iyi si dutuyeho, Mars, Venus n’indi. Mu minsi ishize hatangajwe ko havumbuwe umubumbe wa cyenda ariko ntibiremezwa neza.
Uko rero iyo mibumbe iteye hari ibindi bintu bigiye biyigaragiye muri byo hari ibibuye bigenda bikurikira umuvuduko wayo mu cyongereza nibyo bita “asteroids”.
Ikigo NASA cy’abanyamerika gikurikiranira hafi ibyo mu kirere kivuga ko ubu bamaze kuvumbura asteroids 15.000 zizenguruka hafi y’ isi dutuyeho. Muri rusange habaruwe izirenga 580.000 ngo inyinshi ziri hagati y’umubumbe wa Mars na Jupiter.
Amakuru rero yatanzwe n’umuyobozi mukuru w’ikigo NASA bwana Charles Boden, yatangarije itsinda rihagarariye Leta y’Amerika mugihe bari bagiye guhabwa rapport kunyigo nshya yasohotse kubijyanye naya mabuye azenguruka mu kirere. Mu gihe bahabwaga ibisobanuro, umwe mubari bagize iryo tsinda yabajije ikibazo asaba ko bagerageza gutanga ingero ku kintu batekereza ko cyabaho kugira ngo bumve neza ingaruka byabyara. Yagize ati tugerageze gutekereza ko hari ikibuye kimanutse kigana Los Angels, ati ari gito mwabimenyesha abantu mugihe kingana iki cg hakwangirika ibintu bingana iki ?
Boden yahise abasubiza ko igihe aho kigeze atari ugukekeranya cg guteganya. Yagize ati ahubwo mu mbaze igihe ibiri munzira byerekeza ku isi aho bigeze.
Umuyobozi wa NASA bwana Charles Boden yababwiye ko hari asteroids ziri munzira zigana ku isi ati ndetse hari izishobora kugwa na New York.
Naho Thomas Zurbuchen yabwiye abari aho ko ubushakashatsi buhanitse burimo gukorwa ngo barebe uko bahangana nibyo bibazo ati ariko ntitwabura kubabwiza ukuri ko icyo kibazo kiriho ati :”Ntagushidikanya hari igihe zizagwa ku isi”.
Iryo tsinda ryamubajije icyakorwa ngo babe babuza ibyo bibuye kuzahagwa hakoreshejwe uburyo bwo kukiyobya cg kugisenyera mu kirere. ? Ngo yariyumviriye mu magambo make ngo arababwira ati : “Musenge gusa”.
Yasobanuye ko gusa Atari vuba aha bishobora kuzaba bigeze ku isi kuko biratandukanye mu bunini. Ati : Hari ibifite 300 kugeza kuri 800ft n’ibindi binini cyane bifite nka kilometer 10. Yongeyeho ko babonye hari ikibuye kinini kigiye kugera ahantu runaka ku isi ko icyo gihe abantu bahabwa igihe kingana n’iminsi itatu ngo babe barangije guhunga aho bari. Yavuze ko byaterwa n’ingano yacyo naho ubundi kubiyobya ngo ntabwo ari ikibazo cyoroshye bitewe n’umuvuduko biba bifite.
Batanze ibisobanuro bavuga ko asteroids ntoya nazo ari ikibazo gikomeye kuko zo badashobora kuzigenzura kubera n’ubwinshi bwazo ngo bajya kubona bakabona zigeze ku isi.
Batanze urugero rwa asteroid yaguye mu mugi witwa Chelyabinsk mu Burusiya hari tariki ya 15/2/2013. Iyo asteroid ikaba yaranganaga na metero 18 (50ft) yaje itunguranye ifite umuvuduko uri hagati ya kilometero 60.000 – 69.000 ku isaha. Icyo kibuye cyakomerekeje abantu ibihumbi ndetse ikamenagura ibirahure by’amazu hafi umugi wose. Bavuze ko kari gato kuburyo indorerwamo za telescope bakoresha babigenzurira mu kirere itigeze iyibona. Ngo asteroid nini ishobora kwangiza ibintu bisumba nibyo bombe bateye Hiroshima.
Umutekano w’isi rero uragenda ugerwa kumashyi uko biriya bibuye biyegera.
Biracyaza.........
Hakizimana Themistocle
DONALD TRUMP Ashobora kuba atazi ikimuhatse n’ubwo agiye kuba Perezida...
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
Hari abakoze Jenoside bari mu Gihugu biyita Abapagasi
Press Conference : Intambara yongeye kurota hagati ya Donald Trump...
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...
13-01-2017br>
Mugihe twiturije Abanyapolitiki n’Abaherwe barategura aho bazahungira
12-01-2017br>
Amahano : Umwami wimikiwe ishyanga
11-01-2017br>
Kohereza Umugogo w’Umwami Kigeli mu Rwanda : Gutsindwa kwa Rujugiro na...
10-01-2017br>
Kwishishanya hagati ya DONALD TRUMP n’Inzego z’Iperereza kuraca amarenga...
9-01-2017br>
N’uwanga Urukwavu yemera ko ruzi kwiruka, Twagiramungu yashimye ibyiza U...
6-01-2017br>
Urugaga rw’Abavoka rwasezeye Me Toy, ruvuga ko rwifuza ubutabera


text:
Kayonza: Umuturage agirwa intwari no kubahiriza amategeko no kuzuza inshingano ze
Umuyobozi w’akarere ka Kayonza Mugabo John arasaba abaturage b’ako karere kubahiriza amategeko no kuzuza inshingano za bo, kuko ari byo byagaragaza ubutwari bafite. Bamwe mu baturage b’ako karere bakeka ko kuba intwari ari ukumenera igihugu amaraso ukemera no kugipfira.
Cyakora hari abandi bemeza ko umuntu wese wujuje inshingano ze uko bikwiye na we yakwitwa intwari nk’uko Nsanzamahoro Maritini wo mu kagari ka Ryamanyoni mu murenge wa Rukara wo mu karere ka Kayonza abivuga.
Avuga ko Abanyarwanda muri rusange bahoza ku mutima Intwari zitangiye u Rwanda rukaba rufite amahoro kugeza ubu. Yongeraho ko n’ubwo urugamba rwo kubohora u Rwanda rwarangiye, iyo umuturage akoze ibikorwa biganisha u Rwanda ku iterambere na we aba ari intwari.
Nsanzamahoro ashishikariza Abanyarwanda kwitabira gahunda za leta kuko zigamije iterambere rya bo. By’umwihariko abasaba gushishikarira gutanga umusanzu w’ubwisungane mu kwivuza kandi bakarushaho guteza imbere u Rwanda bitabira gahunda z’ibikorwa by’inyungu rusange.
Umuyobozi w’akarere ka Kayonza avuga ko Abanyarwanda benshi ari intwari kuko bagiye bagira uruhare mu kwikuriraho ubutegetsi bw’igitugu binyuze muri demokarasi. Yongeraho ko ubwo butwari Abanyarwanda bagize bukwiye gukomeza gusigasirwa no gukora cyane kugira ngo u Rwanda rwigobotore n’ingoyi y’ubukene.
Kuva kera umuturage azi kuba intwari n’ibikorwa by’ubutwari ibyo ari byo nk’uko uwo muyobozi akomeza abivuga. Yongeraho ko icyagora umuturage ari ukumenya gutandukanya ibyiciro by’intwari nk’uko byashyizweho n’Urwego rw’igihugu rushinzwe Intwari z’igihugu, imidari n’impeta z’ishimwe kuko benshi batabisobanukiwe.
Asaba buri muturage kuba intwari aharanira gutanga serivisi inoze, yuzuza inshingano ze kandi yubahiriza amategeko. Agira ati “Buri Munyarwanda wese mu cyiciro arimo yujuje inshingano ze nk’uko abisabwa, aba yitangiye abandi kandi kwitangira abandi ni bwo butwariâ€


text:
Perezida Kagame yasabye Abanyarwanda guhanganira kuba ab’imbere mu byo bakora byose, bagaharanira kugira uruhare mu guteza imbere gihugu kandi bagashimira Imana igihe ibafasho mu kugera ku byo baba biyemeje. Ijambo Umukuru w’igihugu yagejeje ku bitabiriye isengesho ryo gusabira igihugu kuri iki cyumweru, ryagarutse cyane ku gushishikariza buri wese guharanira kwicara mu ntebe y’icyubahiro, agaragaza ko bakwiye gutera umugongo agasuzuguro kuko ... Read More »
AMAKURU YO MU RWANDA
Nyamata: Hatashywe Kiliziya isimbura iyagizwe urwibutso
Kiliziya Gatolika mu Rwanda yatashye Kiliziya Kshya ya Nyamata yubatswe nyuma y’uko iyo bari basanganywe yagizwe Urwibutso rwa Jenoside yakorewe Abatutsi rwa Nyamata ahashyinguwe imibiri y’ibihumbi byiciwemo. Kiliziya ya Nyamata yari isanzweho yubatswe mu 1983 nkuko byatangajwe na Padiri Nsengiyumva Emmanuel, Padiri Mukuru w’iyi Paruwasi. Nsengiyumva yavuze ko nyuma ya Jenoside yakorewe Abatutsi, iyo kiliziya yaje guhindurwamo urwibutso. Byatumye abakirisitu ... Read More »
KIGALI : umuryango w’ivugabutumwa Rebuilding Nations on Divine Principles ( R.N.D.P.) wizihije isabukuru y’imyaka 10 werekana n’ibyagezweho
Ku cyumweru tariki 11 Mutarama 2015 muri Kigali Serena Hotel habereye igiterane cyo kwizihiza isabukuru y’imyaka 10 umuryango w’ivugabutumwa Rebuilding Nations on Divine Principles ( R.N.D.P.) umaze ukora , herekanwa ibyakozwe muri iyo myaka yose ndetse hanabaho amasengesho yo gusengera Igihugu , imiryango , Itorero , Akarere k’Afrika y’iburasirazuba ,Ibiyaga bigari , …. Ev. Architect Sandrali Sebakara washinze ndetse akanaba ... Read More »
KIGALI : Nyuma yo kubura aho kuba ubu asigaye yibera murusengero iminsi yose/AMAFOTO.
Mukandayisenga Fortunee w’imyaka 26 uvuka mu mu dugudu wa Karambi mu murenge wa Mutete mu Karere ka Gicumbi avuga ko yahisemo kwibera mu rusengero rwa ADEPR rwa Kabagari kuko ntaho agira ho kuba. Mu kiganiro kirambuye uyu mukobwa Mukandayisenga yagiranye na IGIHE ,avuga ko kuba atuye mu rusengero atari uko aribyo yifuza ahubwo abiterwa n’uko nta babyeyi agira kandi abamureraga ... Read More »
Nyuma yo gusobanurira abagore icyerecyezo cyabo , umuhanzikazi Diane Nkusi yateguye igiterane cyizibanda ku bagabo.
Umuhanzi akaba n’umwanditsi w’ibitabo Diane Nkusi yateguye igiterane kigamije kwerekana imbaraga n’ububasha bw’umugabo binyuze mu nkingi zirindwi. Insanganyamatsiko y’iki giterane iri mu byanditswe byera biri muri Bibiliya mu gitabo cy’Itangiriro 1 : 27 – 28. Iki giterane cyiswe “ Man’s God Power “ kizibanda ku nkingi zigera kuri zirindwi harimo : Ubuzima , Umuryango, Ubwisanzure, Uburezi , ubukungu , imyidagaduro ... Read More »
Kunywa urumojyi bitangiye kumvana kumurimo w’Imana , kandi simbyifuza na gato kuko ndi Dirija muri Korali ndetse na papa ni Bishop.
Nasomye ku itabi ry’urumojyi ubwo nabonaga inshuti zanjye zirunywa , none kwigarura ndabona byarankomereye kandi no muri Korali barenda kunyambura umurimo narinshinzwe kuko njya nsiba rimwe na rimwe kugirango batavumburako nanyweye itabi. Nakuriye mumuryango w’abakozi b’Imana kuva kuri papa kugeza kuri bucura wacu nawe uririmba muri Korali y’abana , Papa wanjye ni bishop ndetse nanjye nd’umuririmbyi nkaba ndi na dirija ... Read More »
KIGALI : Umukinnyi wa Cinema mu Rwanda uzwi nka Maman Queen ari mu bitaro kubera umushwiza. — AMAFOTO
Mukeshimana Editte usanzwe uzwi nka Maman Queen ni umwanditsi akaba n’umukrinnyi wa Cinema za Gikristu mu Rwanda. Maman Queen nkuko akunze kugaragara yitwa mu mwuga wa cinema arwariye mu bitaro biherereye mu mujyi wa Kigari aho benshi bazi nko kwa Kanimba . Uyu mubyeyi asanzwe ari umudiyakoni mu mu itorero rya ADEPR Segem ndetse akaba n’umukristu wo muri iri torero. ... Read More »
Njye nemera Bibiliya ijana ku ijana (100%), Nemera imbaraga z’amasengesho. Ntinya Imana kandi nemera Yesu nk’umwami n’umukiza wanjye — Butera Knowless
Mu gucubya inkundura y’amagambo yacicikanaga kuri internet ivuga ko yaba akorana na Illuminati, bivuye ku bimenyetso bigaragara ku myenda aheruka kwambara mu ruhame, Butera Knowless yavuze ko yemera Yesu nk’Umwami na Bibiliya nk’intwaro ye. Mu gitaramo cya Diamond cyabereye kuri Stade Amahoro, tariki 1 Mutarama 2015, Knowless ubusanzwe yagaragaye yambaye agapira kanditseho amagambo agira ati “Oh Hell Yeah”, humvikanamo ijambo ... Read More »
Chorali Besalel yashyize hanze indirimbo isobanurira abantu imvano y’ubukristu / YUMVE HANO
Mu ntangiriro z’umwaka wa 2015 , Chorali Besalel yakoze indirimbo isobanurira abantu imvano y’ubukristu ndetse n’agaciro k’amaraso ya Yesu. Iyi ndirimbo bakaba batangaza ko bayikoze bagamije kurushaho gushimisha abakunzi b’indirimbo zihimbaza Imana muri rusange ndetse banabaha ubutumwa Imana yabashyize k’umitima mu mwaka wa 2015. Muri iyi ndirimbo abaririmbyi basobanura neza ko ipfundo rihuza abera bo mu isi n’ubwami bw’ijuru , ... Read More »
KIGALI : Imyambarire igaragara mu matorero ngo yaba ifitanye isano no kubura abagabo .
Benshi bagana amatorero n’amadini bagamije kwatura ibyaha ngo basengerwe bihane ibyo bakoze mu gihe bari batarakira agakiza. Iyo umuntu yakiriye agakiza ndetse akanatangira kwitabira amateraniro mu itorero yatoranyije , kimwe mu byerekana ko yakiriye agakiza n’imbuto yera ziranga uwakijijwe aho ahinduka muri byose . Ntawakwirengagiza ko uwakiriye Yesu nk’umwami n’umukiza wese , agira umwuka w’Imana umucyebura mu gihe agiye kugira ... Read More »


text:
Umuvuga butumwa Ntavuka Osee, Umunyarwanda uba mu Bwongereza amaze imyaka irindwi akoresha ibiterane ngarukamwaka byitabirwa n’imbaga y’abantu barimo n’abahagarariye u Rwanda mu Bwongereza.
Icyo giterane cy’ububyutse kibera ku musozi uri mu mujyi wa Plymouth buri mwaka, guhera mu mwaka wa 2009, kikaba kitabirwa n’abantu baturutse mu bice bitandukanye by’isi.
Rev. Pasteur Ntavuka, avuga ko ari ibintu bidasazwe kubona abantu babarirwa mu bihumbi bitabira igiterane kiyobowe n’umwirabura.
Yagize ati “Imana yatugiriye neza ku buryo budasazwe. Igiterane cyitabiriwe n’abantu baturutse hirya no hino barimo n’abayobozi ba hano mu Bwongereza. Buri mwaka igiterane gifungurwa na meya w’umujyi wa Plymouth, uyu mwaka cyafunguwe n’uwungirije Meya, Sam Davey, cyikitabirwa n’abadepite batandukanye, abapolisi bakuru by’akarusho uyu mwaka twari tunari kumwe n’uhagarariye u Rwanda hano.”
Yakomeje avuga ko abitabiriye igiterane cy’uyu mwaka bagera kuri 3500, kandi ngo habonetse n’abantu benshi bihana ibyaha bemera kwakira Yesu Kristo.
Nyuma y’igiterane, habaye umuhango wo kwibuka no kunamira Abatutsi bazize Jenoside, hashyirwa n’indabo ku rwibutso rwubatswe na Rev. Pasteur Ntavuka Osee, mu mujyi wa Plymouth.
Ambasaderi w’u Rwanda mu Bwongereza Yamina Karitanyi, yashimiye Rev. Pasteur Ntavuka Osee, ku bikorwa bitandukanye by’indashyikirwa akora, birimo kuba yarubatse Urwibutso rwa Jenoside mu Bwongereza, gukoresha ibiterane, hamwe no kuba buri mwaka azana abanganga b’inzobere mu Rwanda kuvura abarwaye indwara zananiranye kandi ku buntu.
Umuvuga butumwa Ntavuka Osee, Umunyarwanda uba mu Bwongereza amaze imyaka irindwi akoresha ibiterane ngarukamwaka byitabirwa n’imbaga y’abantu barimo n’abahagarariye u Rwanda mu Bwongereza. Icyo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Musanze: Abagore bakora ubuhinzi barasabwa kugira igenamigambi rihamye
Abagore bibumbiye mu matsinda akora ibijyanye n’ubuhinzi bakunze guhura n’ibibazo bitandukanye birimo kutagira gahunda ihamye mu byo bakora n’igenamigambi ry’igihe kirekire bishobora kubazitira mu iterambere ryabo ndetse na sosiyete babarizwamo.
Abenshi mu bakora umwuga w’ubuhinzi bahitamo kugabana inyungu bavana mu musaruro babona kugira ngo babashe gukemura ibibazo byo mu ngo zabo.
Bamwe mu bahinzi bahuguwe n’Impuzamiryango itegamiye kuri Leta iharanira iterambere (CCOIAB), kuri uyu wa Gatanu, tariki ya 23 Nzeri 2016 batangarije IGIHE ko zimwe mu mpamvu nyamukuru zituma umusaruro ubonetse bawujyana mu ngo ari ukugaragariza abagabo ko nabo bakora bagamije guteza imbere imiryango yabo.
Mukashyaka Clarisse yagize ati “Akenshi usanga umusaruro tubonye duhita tuwugabana buri wese agatwara uwe aho kuwushyira hamwe ngo ugwire, tuba tugira ngo umugabo ubona ugenda buri munsi abone ko hari icyo usarura.”
Espérance Nyirahabiyambere we atangaza ko babaga mu matsinda ariko badafite umuco wo kwizigamira.
Yagize ati “Twabaga mu matsinda ariko nta ntego wasangaga dufite, ubu twamenye gutegura umushinga no kwizigamira kandi twiteguye no kugana amabanki ngo twongere amikoro yacu dutere imbere.”
Umukozi wa CCOIAB, Wihogora Aloysia, ukurikiranira hafi amatsinda y’abagore bakora ibijyanye n’ubuhinzi, yabasabye kwibumbira mu makoperative no kugira umuco wo kuzigama, kugira ngo babashe gukorana na za banki.
Yagize ati “Akenshi usanga abagore baba mu makoperative ariko nta buzima gatozi bafite, ibyo byakomezaga kudindiza iterambere ryabo. Amakosa bakoraga wasangaga uyoboye koperative ariwe ufatwa nka koperative bigatuma bibasubiza inyuma cyane.”
Wihogora akomeza avuga ko hakiri n’abagore bakitinya ku bijyanye no gukorana na banki bityo akabasaba gukanguka bagakora bakiteza imbere ubwabo n’igihugu muri rusange ndetse bakagira n’igenamigambi rihamye.
Nkuko imibare ibigaragaza abanyarwanda basaga 80% bakora ubuhinzi, aho abenshi usanga ari abagore, ngo baramutse bitabiriye gukora ubuhinzi bwa kijyambere impuzamiryango CCOAIB, igaragaza ko iterambere ry’ingo nyinshi ryakwihuta, bakihaza mu biribwa ndetse bagasagurira amasoko yo hanze.
Ikiciro cyahawe amasomo kigizwe n’abagore 39 baturuka mu Turere twa Musanze, Karongi, Nyanza,Nyamagabe ndetse na Gisagara.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Abaturage bo mu kagari ka Kagarama mu murenge wa Mahembe, mu karere ka Nyamasheke, begereye umuhanda wa Kaburimbo Rusizi-Tyazo-Karongi, baravuga ko bamaze imyaka 2 batagira amazi meza, nyuma y’aho abashinwa bakoraga uyu muhanda baciye amatiyo y’amazi.
Kugeza ubu ngo umuhanda wararangiye muri icyo gice, ariko ntibigeze basubizwa amazi, bikaba byarateye bamwe gushora abana babo mu Kivu bajya kuvoma buri munsi, abandi babashora mu migezi yo mu mibande, bagasaba Leta kubakorera ubuvugizi aba bashinwa kubasubiza amazi yabo.
Bavuga ko mbere y’uko uyu muhanda ukorwa bari bafite amazi meza ku bwinshi, yaturukaga mu karere ka Karongi, amatiyo yayo akabageraho bakabona amazi meza.
Gusa ngo ibi byishimo ntibyamaze kabiri kuko mu gihe uyu muhanda abashinwa bawukoraga aya matiyo ngo bayaciye, none kugeza ubu bahorana ubwoba bw’indwara ziterwa n’isuku nke, dore ko muri uyu murenge umuntu umwe yahitanywe n’icyorezo cya kolera umwaka ushize, biturutse kuri aya mazi mabi bavoma bakayakoresha imirimo itandukanye mu ngo.
Mukundiyukuri Christine, umwe mu baturage bo mu mudugudu wa Gasharu muri aka kagari yagize ati:“Ariya mazi mabi tunywa ntiyizewe kandi adutera indwara, bigakubitiraho n’abana bacu bahora mu Kivu ngo bagiye kuvoma namwe muzi uko ikivu cyibasiye abantu muri iki gihe.
Abandi bakerererwa amashuri bagiye gushaka amazi mu mibande ya kure, udafite umwana uyamuzanira agatanga amafaranga 100 cyangwa 200 kugira ngo abone ayo akoresha, kuyamesesha na bwo umwenda uhindura ibara ukarushaho gusa nabi.
Turashaka ko abashinwa badusubiza amazi yacu cyangwa Leta ikayaduha ariko ntidukomeze kwiyononera ubuzima tunywa ibizi bidashobotse kandi twari dufite amazi meza.”
Umuyobozi w’aka karere wungirije ushinzwe imibereho myiza y’abaturage, Mukamana Claudette, avuga ko akababaro k’aba baturage bakumvise kandi bakaba babikorera ubugizi ngo bikemuke, bareke kunywa amazi mabi kandi bari bafite amazi meza.
Uyu muyobozi akomeza avuga ko kubona umuhanda mwiza ariko ukabura amazi meza uyabujijwe n’uwo muhanda, hari aho bitajyanye neza mu iterambere.
Yagize ati:“Iki ni ikibazo gihangayikishije n’akarere kandi karimo kugikurikirana ngo aba baturage basubizwe uburenganzira bwabo bwo gusubizwa amazi meza bahoranye, kandi ubwo umunyamabanga wa Leta muri Minisiteri y’ibikorwa remezo yadusuraga muri iyi minsi ishize, yemeye amazi meza mu mirenge itayafite, cyane cyane bariya bayangirijwe, bigiye gukemuka rwose.”
Abaturage b’akagari ka Rugali, mu murenge wa Cyato, mu karere ka Nyamasheke, barashimira cyane Madamu Jeannette Kagame wubakiye abana babo urugo mbonezamikurire, ubu bakaba biga neza amashuri (...)
Ababyeyi, abarezi n’abanyeshuri bo muri TTC Mururu mu karere ka Rusizi, barasaba ko muri uyu mwaka w’amashuri hakorwa ibishoboka byose Laboratwari yabo imaze imyaka 10 yubakwa igatangira kubyazwa (...)
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
mer.
05
janv.
2011
ISOMO RYA MBERE
Isomo ryo mu ibaruwa ya mbere ya Mutagatifu Yohani Intumwa (1Yh 4, 19-21 ; 5, 1-4)
Nkoramutima zanjye, 4,19twebweho tujye dukundana, kuko Imana yadukunze mbere. 20Niba umuntu avuze ati «Nkunda Imana», ariko akanga umuvandimwe we, aba ari umubeshyi. Koko rero, umuntu udakunda umuvandimwe we abonesha amaso, ntashobora gukunda Imana atabona. 21Dore rero itegeko Kristu yaduhaye: ukunda Imana, akunde n’umuvandimwe we.
5,1Umuntu wese wemera ko Yezu ari Kristu, yabyawe n’lmana; kandi n’umuntu wese ukunda Imana Umubyeyi, akunda n’uwabyawe na Yo. 2Dore icyo tumenyeraho ko dukunda abana b’Imana: ni uko dukunda lmana kandi tugakurikiza amategeko yayo. 3Dore gukunda Imana icyo ari cyo: ni uko twakurikiza amategeko yayo. Kandi amategeko yayo ntavunanye, 4kuko icyabyawe n’Imana cyose gitsinda isi. Intsinzi kandi yaganje isi, ni ukwemera kwacu.
ZABURI (Zab 72 (71.),1-2, 14.15bc, 17)
Inyik/ Nimuze mwese muramye Imana yanyu!
Mana, umwami umwegurire ubucamanza bwawe,
uwo mwana w’umwami, umutoze ubutabera bwawe;
acire umuryango wawe imanza ziboneye,
kandi arengere n’ingorwa zawe.
Azabakiza ububisha n’agahato,
Kuko we abona amagara yabo afite agaciro.
Bazamusabire ubudahwema,
bamwifurize umugisha iminsi yose.
Izina rye rizavugwa ubuziraherezo,
ubwamamare bwe bumare igihe nk’izuba
Imiryango yose y’isi izamuherwemo umugisha,
amahanga yose amwite umunyahirwe
IBANGONDIRIMBO RIBANZIRIZA IVANJILI (Lk 4, 18)
Alleluya Alleluya.
Nyagasani Imana yohereje Yezu, umugaragu we,
gushyira abakene Inkuru Nziza y’umukiro.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk4,14-22a)
Muri icyo gihe, 14Yezu asubira mu Galileya yuzuye ububasha bwa Roho Mutagatifu, aba ikirangirire mu gihugu cyose. 15Yigishirizaga mu masengero yabo, maze bose bakamushima. 16Nuko Yezu ajya i Nazareti aho yari yararerewe, maze nk’uko yabimenyereye yinjira mu isengero ku munsi w’isabato; nuko arahaguruka ngo asome Ibyanditswe bitagatifu. 17Bamuhereza igitabo cy’umuhanuzi Izayi, arakibumbura, abona ahanditse ngo 18«Roho wa Nyagasani arantwikiriye, kuko yantoye akansiga amavuta, agira ngo ngeze Inkuru Nziza ku bakene, ntangarize imbohe ko zibohowe, n’impumyi ko zihumutse, n’abapfukiranwaga ko babohowe, 19kandi namamaze umwaka w’impuhwe za Nyagasani.» 20Yezu abumba igitabo, agisubiza umuhereza maze aricara; mu lsengero bose bari bamuhanze amaso. 21Nuko atangira kubabwira ati «Ibiri mu isomo mumaze kumva, mumenye ko byujujwe uyu munsi.» 22aBose baramushima, kandi batangazwa n’amagambo y’ineza yababwiraga.


text:
Abaturage bo mu kagari ka Mburabuturo mu murenge wa Muko, Akarere ka Musanze baravuga ko bamaze igihe kirekire bavoma amazi mabi yo mu ruzi rwa Mukungwa bemeza ko abatera uburwayi kubera ko amavomo bari begerejwe bayavomyeho igihe gito ngo nyuma amazi ntiyongera kuza.
Aba baturage bavuga ko bamaze igihe kigera ku myaka ibiri babana n’amavomo atagira amazi, ariko ngo mu gushaka ibisubizo bahisemo kuyoboka umugezi wa Mukungwa nubwo itembana imyanda ivuye mu mujyi wa Musanze.
Umwe muri bo witwa Muhamyangango yagize ati “Ni yo tunywa tukanayakaraba, ubu imyanda ituruka mu mujyi wa Musanze ni yo twinywera, kuko nta kundi twabigira; inzoka ubu zaratuzengereje byageara ku bana bo buri gihe tuba twiteguye nibura ko inshuro abyiri mu kwezi bajya kuvuzwa impiswi.”
Aba baturage bifuza ko iyi miyoboro yabagezagaho amazi meza yakongera gusanwa vuba byaba binafite ikindi bisaba kiri mu bushobozi bwabo bakagitanga.
Umuyobozi w’agateganyo w’Akarere ka Musanze Jean Damascene Habyarimana, yavuze ko umuyoboro wagezaga amazi meza kuri aba baturage wagize ikibazo ariko ngo mu gihe kitarenze icyumweru uzaba wasanwe.
Yagize ati “Ubu byaremejwe ko imidugudu yose yo muri aka kagari ka Mburabuturo igiye gukusanya amafaranga yose yo muri gahunda y’ubudehe kugira ngo iyi miyoboro yongere isanwe, kandi kuri ubu twarangije kuvugana na WASAC, kugira ngo amasezerano ashyirwe mu bikorwa iriya miyoboro isanwe.”
Abaturage bemeza ko kumva iyi miyoboro yasanwe bizabaruhura umutima cyane ko amazi meza ari yo soko y’ubuzima muri rusange.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
ven.
01
avril
2011
ISOMO RYA MBERE
Ubuhanga (Buh 2,1a.12-22)
Abagome 1amu bitekerezo byabo bifutamye, barabwirana bati 12“Twibasire intungane kuko itubangamiye, ikarwanya ibikorwa byacu, ikanadushinja ko twarenze Amategeko, tugahemukira umuco mwiza badutoje. 13Yirata ko yifitemo ubumenyi bw’lmana, ikaniyita umwana wa Nyagasani. 14Ntituza kutugayira ibitekerezo, no kuyirabukwa byonyine biratubangamiye; 15kuko imibereho yayo idasa n’iy’abandi, imyifatire yayo ikaba idasanzwe. 16Yo ibona turi nk’ikintu cyataye ibara, ikitaza inzira zacu nk’aho zuzuye imyanda. ltangaza ko amaherezo y’intungane ari amahirwe, ikirata ko ifite Imana ho umubyeyi. 17Nimureke turebe niba ibyo ivuga ari ukuri, dusuzume uko ibyayo bizarangira. 18Niba intungane ari umwana w’Imana koko, izayitabara, iyigobotore mu nzara z’abanzi bayo. 19Tuyigeragereshe ibitutsi n’ibitotezo, kugira ngo tumenye ubwiyumanganye bwayo, turebe n’ukwihangana kwayo. 20Nimureke tuyitange yicwe uruteye isoni, kuko icyo gihe lmana izayihagararaho, dukurikije nanone uko ibyivugira.”
21Nguko uko batekereza nyamara barayoba, ubugome bwabo bwabagize impumyi : 22ntibamenya amabanga y’umugambi w’Imana, ntibanazi ikuzo rizigamiwe abakeye ku mutima!
ZABURI Zab 34 (33), 17-18, 19-20,21.23
Inyik/Uhoraho aba hafi y’abafite umutima washengutse.
Uhoraho ashyamirana n’abagiranabi,
kugira ngo azimanganye ku isi icyatuma babibuka.
Intungane ziratabaza, Uhoraho akazumva,
maze akazikiza amagorwa yazo yose.
Uhoraho aba hafi y’abafite umutima washegutse,
akaramira abafite umutima wihebye.
Intungane igira ibyago byinshi,
Ariko buri gihe Uhoraho akabiyikiza.
Arinda umubiri wayo wose,
ntihagire igufwa ryayo na rimwe rivunika.
Uhoraho arengera amagara y’abayoboke be,
kandi nta n’umwe mu bamuhungiraho uzahabwa igihano.
IBANGONDIRIMBO RIBANZIRIZA IVANJILl (Zab 118 (117), 6-7)
Uragasingizwa Nyagasani, uragasingizwa!
Umuntu wagira icyo antwara yaturuka he?
Uhoraho turi kumwe, arantabara.
Uragasingizwa Nyagasani, uragasingizwa!
IVANJILI
+ Yohani (Yh 7, 2.10.14.25-30)
Muri icyo gihe, 2umunsi mukuru w’Abayahudi witwa uw’lngando ukaba wegereje. 10Abavandimwe be bamaze kugenda bajya mu munsi mukuru, Yezu na we ajyayo, atari ku mugaragaro ahubwo nka rwihishwa. 14Umunsi mukuru ugeze hagati, Yezu ajya mu Ngoro arigisha. 25Bamwe mu batuye i Yeruzalemu baravuga bati “Uriya si wa wundi bahigaga bashaka kumwica? 26Nyamara dore aravugira mu ruhame nta cyo bavuga. Aho abategetsi bacu ntibamenye by’ukuri ko ari we Kristu? 27Ariko uyu tuzi aho akomoka, naho Kristu naza, ntawe uzamenya aho aturuka.” 28Yezu yigishiriza mu Ngoro aranguruye ijwi ati “Ni koko muranzi kandi muzi n’aho nkomoka! Icyakora sinaje ku bwanjye; Uwantumye ni We Munyakuri, Uwo mwe ntimumuzi. 29Jye ndamuzi kuko ari We nkomokaho, kandi akaba ari We wantumye.” 30Ni bwo bashatse kumufata, ariko ntihagira n’umwe umukozaho n’urutoki, kuko igihe cye cyari kitaragera.


text:
Justin Bieber ni umuhanzi ukora umuziki wo mu njyana ya pop, arakunzwe kandi ni icyamamare kw’isi kubera uburyo yatangiye ubuhanzi bwe akiri muto kandi abukorana impano itangaje yatumye amenyekana ku migabane itandukanye igize isi dutuye.
Mu minsi ishize yatangaje ko ashaka guhindura ubuzima maze akiberaho nkuko abakristo babaho kuko yumvaga afite inyota yo kubaho nk’uko Yesu Kristo yabagaho. Ubwo yatangaza ibi, abantu benshi babifashe nk’ibidashoboka ndetse bamwe batangira kuvuga ko abeshya abandi batangira kumugira inama yuko akwiye kwitwara niba koko yarafashe uwo mwanzuro wo gukurikira Yesu Kristo.
Kuri ubu, ntibikiri amagambo gusa kuko yatangiye kubishyira mu bikorwa aho atangiye guhamya ku mugaragaro ko ari umukristo. Ibi yabigaragaje yeruye mu gitaramo aherutse gukorera I Staples Center muri Los Angels, arangije kuririmbira imbaga y’abantu bari baje muri cyo gitaramo yahise akoresha uwo umwanya atangira kuvuga uburyo asigaye afitanye ubusabane bukomeye n’Imana.
Nkuko ikinyamakuru Christian Today cyabitangaje, ibi byabaye nyuma yuko arangije kuririmbira abari bitabiriye icyo gitaramo indirimbo ze zohambere n’izindi nshya, ari nako yaberekaga filime igaragaza impamvu yagiye ahimba buri ndirimbo. Ntibyatinze arangije icyo gikorwa yatangiye ivugabutumwa agaragariza rubanda bose urukundo akunze Imana kuva yafata umwanzuro wo guhindura imibereho.
Michael wood akaba ari umunyamakuru wa Los Angels Times (L.A Times), avuga ko Justin Bieber yahise yicara iruhande rwa Judah Smith, uyu akaba ari umushumba w’itorero Bieber asigaye abarizwamo, maze atangira kuvuga ubutumwa.
Michael Wood avuga ko Bieber yasangije imbaga yabari bitabiriye igitaramo cye kubijyanye n’umumaro wo kugira umwuka mwiza no kubana n’abantu bamutera imbaraga mu byo kwizera. Justin Bieber yakomeje agaragaza imbaraga abonera mu kwegerana n’Imana, uburyo bimufasha kurushaho guca umugozi wari waramubayeho karande wo guhora ari mu bibazo.
Justin Bieber si ubwa mbere ahagaze agahamya ko ari umukristo kuko no mu minsi ishize yari yatangarije ikinyamakuru Complex na Billboard ko adatwerwa isoni no kuvuga kuguhinduka kwe ndetse no kuvuga impamvu zimutera imbaraga zo kuba umukristo no guhamya uko kwizera kwe afata ko ari uguhindura ubuzima bwe.


text:
Gukanguka mu buryo bw’ Umwuka.( Igice cya 2). RUGAGAZA MUHIMA Osée
Ikimenyetso cya kabiri cyerekana ko umuntu ari mu bihe by’ububyutse ni :
2. Kwemera ko Imana igira icyo ikora mu mitima yacu (Nehemiya 8.7-12);
Reka twongere dufatanye gusoma iri jambo ry’Imana :
Kandi Yoshuwana Bani na Sherebiya,na Yaminina Akubuna Shabetayi,naHodiya na Māseya na Kelita,na Azariyana Yozabadina Hanāni,na Pelayan’Abalewi basobanurira abantu amategeko, abantu bahagaze aho.Basoma mu gitabo amategeko y’Imana gusoma kumvikana, barasobanura kugirango abantu bamenye ibyasomwaga. Nehemiya ari we Umutirushata, na Ezira umutambyi n’umwanditsi n’Abalewi bigishaga abantu, babwira abantu bose bati “Uyu munsi ni umunsi werejwe Uwiteka Imana yanyu, ntimubabare kandi ntimurire”,kuko abantu bose bariraga uko bumvaga amagambo yo mu mategeko.Maze arababwira ati “Nimugende murye inyama z’ibinure, munywe ibiryohereye, mwoherereze amafunguro abadafite icyo bahishiwe, kuko uyumunsi ari umunsi werejwe Uwiteka wacu, kandi ntimugire agahinda kuko kwishimana Uwiteka ari zo ntege zanyu.”Nuko Abalewi bahoza abantu bose bati “Nimuceceke kuko uyu munsi ari uwera, kandi ntimugire agahinda.”Maze abantu bose baragenda, bajya gufungurano guhana amafunguro,no kuganira ibiganiro by’ibyishimo byinshi kuko bamenye amagambo babwirijwe.
Bumvise ubutumwa babwiwe, bituma bashaka kurushaho kumenya Imana. Kumenya Imana bibyutsa amarangamutima y’uburyo bubiri busa nk’aho bunyuranye nyamara bwuzuzanya. Ubwa mbere habaho kubabara no kurira nkuko tubisanga ku mirongo ya 9 na 10 : kuki rero abantu bumva ija,bo ry’Imana bikabatera kubabara mu mitima ?
Igisubizo ni kimwe ni uko ijambo ry’Imana riba ribateye kubabazwa n’ibyaha bakoze, baba bibutse ibihe byo gukiranirwa kandi uko gukiranirwa kuba kuza mu maso yabo kuko iyo twirebeye mu ndorerwamo y’ijambo ry’Imana bidutera kubona neza uko twakiraniwe. Ntabwo bishoboka ko habaho ububyutse hatabanje kubaho kubabazwa n’imirimo yo gukiranirwa twakoze. Nehemiyaari we Umutirushata,na Ezira umutambyi n’umwanditsi n’Abalewi bigishaga abantu, babwira abantu bose bati “Uyu munsi ni umunsi werejwe Uwiteka Imana yanyu, ntimubabare kandi ntimurire”,kuko abantu bose bariraga uko bumvaga amagambo yo mu mategeko…kandi ntimugire agahinda kuko kwishimana Uwiteka ari zo ntege zanyu.”
Aha rero icyo dukwiriye kumenya ni uko ububyutse bwose bubanzirizwa no kumenya neza ko turi abanyabyaha imbere y’Imana Yera kandi buzanwa nuko Imana yagendereye ubwoko bwayo bigatuma bubasha kumenya neza no kubona neza ko Imana yacu ari Imana yera de. Ibi rero bituma abantu babona ko badakwiriye guhagarara imbere yayo batejejwe ari na bwo baherako bashakana umutima wose kwezwa no gutungana reba Abaheburayo 12 :14.Ijambo ry’Imana riza mutima yacu rimeze nk’itabaza reba Zaburi 119 :105, riduha kumenya ibihishwe byo mu mitima yacu maze tukarizwa na byo tukihana. Buri gihe iyo hatabayeho kubabazwa n’ibibi dukorera mu maso y’Imana nyamara tukihutira gukora imishinga y’ivugabutumwa na za konseri (concerts) ; aha rwose nta bubyutse buba buriho. Dore uko Yakobo abivuga neza mu rwandiko rwe ku gice cya 4 imirongo ya 9 na 10 :« Mubabare,muboroge murire,ibitwenge byanyu bihinduke kuboroga, ibyishimo bihinduke agahinda.Mwicishe bugufi imberey’ Umwami Imana kuko ari bwo izabashyira hejuru”.
Tumaze rero kubabazwa no guterwa agahinda n’imirimo yo gukiranirwa yacu, ijambo ry’Imana rirongera rikarema mu mitima yacu ubundi bwoko bw’amarangamutima ari bwo ibyishimo n’umunezero. Ibi byishimo bigaragaza ko turi mu bihe by’ububyutse kandi biterwa nuko Imana yatubabariye ndetse ikaduha kwiyunga na Yo maze ibihe byiza by’umunezero n’amahoro bigahinda mu mitima yacu. Ni cyo cyatumye Ezira ababwira ati:” Maze abantubose baragenda,bajya gufungurano guhana amafunguro,no kuganira ibiganiro by’ibyishimo byinshi kuko bamenye amagambo babwirijwe.
Erega ! Kugira ngo umuntu abashe kuba mu bihe by’ububyutse nyakuri, abanza kubabazwa n’imirimo yo gukiranirwa yagendeyemo hanyuma agahabwa ibyishimo n’umunezero biva ku Mana Data. Ibi bitandukanye n’uburyo bigendera ib’isi kuko bo babanza umunezero bagaheruka umubabaro ariko twe tubanza umubabaro tugaheruka ibyishimo.Ese nshuti yanjye waba uri mu nzira y’ububyutse bwo mu Mwuka ? Waba wifuza ko Imana yakora ku mutima wawe kugira ngo usabane na Yo ?Waba wifuza ko muri wowe hazamo Umwuka ugutera kubabazwa n’imirimo yo gukiranirwa wakoze kugira ngo uzaheruke ibyishimo by’iteka ryose hamwe n’Imana yawe ?Kingura umutimwa wawe maze wemerere Imana kugira ibyo ihinduramo maze wibonere amahoro. Imana yacu ni yo yonyine ibasha kubona ibihishwe byo mu mutima wawe, ikabihindura. Dore uko uyu muririmbyi w’indirombo ya 38 mu zo gushimisha yavuze : « Kandi umenya ibyo jibwira n’imigambi yanjye ; n’ibimbamo binyanduza bikangira imbohe » Reka Imana yinjire mu mutima wawe maze ikubohore.
Iri jambo ry’Imana murigejejweho na Evangéliste RUGAGAZA MUHIMA Osée Tél : 0788672964/ Tigo : 0722672964. E-mail : rugagaza 2000@ yahoo.fr).


text:
Yabibasabye mu nama yamuhuje n’abayobozi b’uturere n’abikorera hagamijwe kwiga ku mbanziriza mushinga y’igenamigambi ry’uturere mu mwaka w’imihigo ya 2017-2018, tariki ya 14 Ugushyingo 2016.
Agira ati "Turi gutegura ibigomba gukorwa mu igenamigambi ariko kugira ngo bizashyirwe mu bikorwa neza icyo bisaba ni ugufatanya, twese tukajyana turi ikipe imwe ntawe ugomba kugira akarere ka mbere ngo agire n’aka nyuma.
Ba nyakubahwa, abantu bagakurikirana ibikorwa, abantu bakagenda bafatanye nk’ikipe y’amagare kwa kundi igenda ikururana irindana kuko ihabwa ihererwa amanota hamwe.ʺ
Kaligirwa Ernestine, umukozi w’Ikigo cy’igihugu gishinzwe guteza imbere ibikorwa by’iterambere mu nzego z’ibanze (LODA) nawe abwira abayobozi b’uturere kunganirana, aho kamwe kagejeje akandi kagakomerezaho.
Agira ati “Igenamigambi rihuriweho ni ikintu cyo gushyigikira kuko niba ndi hano Karongi nkaba mfite urumuri ku muhanda, ni byiza ko ningera aho ngabanira na Nyamasheke nayo ikomeza urwo rumuri na Rusizi igakomerezaho kandi bitagoranye cyane.”
Abayobozi b’uturere nabo bashimangira ko gukorera hamwe byagura imitekerereze y’uturere nk’uko byemezwa na Ndayisaba Francois, umuyobozi w’Akarere ka Karongi.
Agira ati “Nta kiruta gukorera hamwe kuko bituma uburyo abantu batekereza bwaguka bagahuza ibitekerezo, utaranogeje bikamufasha kubona ibyo akosora.
Ndetse n’ibyo yaba ataratekerejeho kandi byamugirira akamaro bikaba uburyo bwo kubyibutswa.”
Umuyobozi w’Akarere ka Rutsiro, Ayinkamiye Emmerance gungamo ati “Gukorera hamwe bizadufasha kungurana inama, bityo tubashe gukora neza.”
Muri iyo mbanzirizamushinga hagaragaramo imishinga migari nko kubaka Sitade mu Karere ka Karongi, ibibuga by’indege nto mu rwego rwo guteza imbere ubukerarugendo, kubaka ibitaro bikuru muri Rutsiro, ibyambu n’amahoteri.


text:
Nta muntu uzi isaha cg umunsi wo kuza kwa Yesu Kristo uwo abayisirayeli bategereje nk’umukiza (Messiah), ariko ibyo ntibyabujije Polise y’igihugu cya Israel gutangira imyiteguru yo kuza k’umukiza wabo bita Messiah ngo kuko ibimenyetso n’ubuhanuzi bafite bibereka ko kuza kwe kuri hafi cyane.
Ibi rero bikaba byaremejwe n’umwe mubakuriye igipolisi cya Israel Komiseri Roni Alsheikh ubwo bari mu mihango y’idini i Jerusalem. Yateruye amagambo agira ati : Igihe Umukiza azaza vuba aha, abantu benshi bazaba bakeneye kumwegera baturutse imihanda yose, niyo mpamvu polise izaba ifite akazi gakomeye mu gucunga umutekano w’abantu kugira ngo byubahishe na Messiah.
Yakomeje avuga ati : " ntagushidikanya bizatunezeza kuba tuzaba dukora ubushake bw’Imana, bizatuma turushaho kuyegera. Imana nibishaka vubaha turatangira imyiteguro y’umutekano yo kuza kwa Messiah".
Ubundi Messiah naza kuzaba ari ukugaruka kwa Yesu Kristo kubakristo, bizaba bivuze ko azaba arangije gukorana n’abanyamahanga ahindukiriye abayisirayeli nkuko ibyanditswe byera bivuga. Romains / chapter 9.
Abigisha iby’Imana muri Israel (Rabbis), nka Markell, baravuga ko muri iki gihe Abayisirayeli bategereje Umukiza cg Messiah gusumba uko abakristo bo mu mahanga bamutegereje. Impavu ngo ni uko ahenshi batakigisha ijambo ry’Imna nkuko riri, ngo bashoye amafaranga menshi mukwiga iby’Imana babigoreka, bumvikana kunyigisho zimwe na zimwe zitagira aho zihuriye n’ukuri kw’Imana ati abo ntabwo bavuga kuza kwa Yesu ntaho bazahurira nawe.
Markell yatanze ibimenyetso kuri bo byerekana ko kuza kwa Messiah kwegereje,ndetse yerekana n’imyiteguro yo kubaka urusengero rwa gatatu (Third Temple) aho igeze, ababwira ko ubu abayobozi b’idini ry’abayuda barangije imyiteguro imwe n’imwe akaba ari ikimenyetso simusiga kuko ibi byagendanye n’ubuhanuzi bahawe bagenda bagenzura aho bugeze. Ngo kuba bararangije gukora igishushanyo mbonera cy’uru rusengero, kuba barimo kwigisha abalewi uko imihango yo gutamba ibitambo muri uru rusengero igenda, ndetse ngo barangije no kubaka Altari iyo mihango izajya iberaho ngo ibi ni bimwe mu bimenyetso bifite icyo bivuze gikomeye kuri bo.
Rabbi Markell yavuze ko ubu kuzamurwa kwabizera Yesu Kristo gushobora kubaho igihe icyari cyo cyose ukurikije ubuhanuzi Israel ifite akaba ahamagarira abakristo kuba maso.
Komiseri Roni Alsheikh
Bill Cloud uva uri Shoreshim Ministries avuga ko utabona ko hari ikintu gikomeye kigiye kubaho ngo ni impumyi itagira ubwenge yirengagiza nkana ibiri kubera ku isi. Yavuze ko ibyanditwe muri Yeremiya 30:7 bigiye gusohora vuba aha.
Tubitege amaso abitegura bitegure.
Hakizimana Themistocle
yesu yaje mube ntibamumenya ;yesaya ati ijwi ry urangururira mubutayu twaramubonye yohana:yohana nawe ati mbona ishusho yinuma n'ijwi rivuga riti nguy'umwana wanjye nkunda nkamwishimira mumwubahe !!?!?!?!nibyo koko agiye kuza ahubwo nuko batari kubisobanukirwa,eje gucira imanza abazima nabapfuye.
Ntawabihamwa kuko 2015 nabonye Nobel Peace Prize baravuga Ngo mubehanuzi bwabo handitse ngo Mesiye nagja kuza umuntuwabo azabona umudali kuwo natsindiye bansaba kugja guturayo ndabwaga bati noneho ntakintu ugomba guhabwa narambihoreye sinigeze mbifata nkimpamo. None yiba harimwiteguro barimo wenda byabyo ntawamenya ikintu ngje cyabo kinyobera bemera Musa kumurutisha Yesu nicya nunvise binyobera ibyabo
Nta gihamya yuko Uburaya buterwa n’ubukene
DONALD TRUMP Ashobora kuba atazi ikimuhatse n’ubwo agiye kuba Perezida...
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
Hari abakoze Jenoside bari mu Gihugu biyita Abapagasi
Press Conference : Intambara yongeye kurota hagati ya Donald Trump...
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...
13-01-2017br>
Mugihe twiturije Abanyapolitiki n’Abaherwe barategura aho bazahungira
12-01-2017br>
Amahano : Umwami wimikiwe ishyanga
11-01-2017br>
Kohereza Umugogo w’Umwami Kigeli mu Rwanda : Gutsindwa kwa Rujugiro na...
10-01-2017br>
Kwishishanya hagati ya DONALD TRUMP n’Inzego z’Iperereza kuraca amarenga...
9-01-2017br>
N’uwanga Urukwavu yemera ko ruzi kwiruka, Twagiramungu yashimye ibyiza U...


text:
Bamwe mu baturage bo mu mudugudu wa Kavumu n’uwa Gihuma mu murenge wa Nyamabuye mu karere ka Muhanga, baravuga ko bamaze imyaka irenga ibiri batarahabwa amafaranga y’ingurane y’imirima yabo yanyujijwemo imiyoboro y’amazi, akarere ko kavuga ko gutinda kubaha ingurane byatewe nuko hari ibyangombwa batari bazana.
Aba baturage mirongo itandatu na batanu, bavuga ko ikigo cy’igihugu gishinzwe amazi, isuku n’isukura (WASAC) ku bufatanye n’ubuyobozi bw’akarere ka Muhanga babasabye isambu kugira ngo hanyuzwemo umuyoboro w’amazi uturuka ku mugezi wa Miguramo ukajyana amazi mu ruganda rutunganya amazi ruherereye i Gihuma mu murenge wa Nyamabuye, barabyemera.
Mu kiganiro aba baturage bagiranye n’Imvaho Nshya, bavuze ko ubuyobozi bw’akarere ka Muhanga bwabasabye ibyangombwa by’ubutaka bya burundu, nimero z’indangamuntu, ndetse na konti bazanyuzaho amafaranga y’ingurane barabitanga, gusa bakavuga ko baje gutungurwa no kubona bohereje urutonde rw’abantu icumi na batatu bavuga ko aribo bagiye guhabwa amafaranga y’ingurane bonyine, birabayobera.
Habimana Joseph, utuye mu mudugudu wa Kavumu, avuga ko nta cyangombwa na kimwe atohereje kandi ko yagiye asiragira ku buyobozi bw’akarere ka Muhanga muri serivisi ishinzwe ubutaka, bakamubwira ko WASAC ari yo bagomba kubaza amafaranga y’ingurane, kandi aka karere ariko gafite kubarira abaturage mu nshingano zako.
Yagize ati:«Akarere katwimye amafaranga y’ingurane tujya kubwira ubuyobozi bw’uruganda rw’amazi narwo rudusobanurira ko ikigo cya WASAC aricyo kigomba kuduha ingurane mu gihe akarere kazaba kagejeje ku buyobozi bukuru bw’icyo kigo umubare w’abagomba kwishyurwa n’agaciro kabyo.»
Yaramba Albert, Umuyobozi w’umushinga ukorera muri WASAC akaba ari nawo wubatse uwo muyoboro, yemera ko amafaranga y’ingurane yeteganyijwe ariko ko bazayatanga bagendeye ku byangombwa akarere ka Muhanga kazabaha.
Avuga ko kugeza uyu munsi bamaze gutegura kwishyura abagera kuri icumi na batatu bujuje ibyangombwa, bakaba bagitegereje urundi rutonde kugira ngo n’abaturage batari bishyurwa amafaranga y’ingurane babone uko babishyura.
Ati:«Twasabye Akarere ko kaduha urutonde rw’aba baturage ari narwo tuzaheraho tubishyura ariko ntarwo twari twabona.»
Sebashi Claude, umuyobozi w’umusigire w’akarere ka Muhanga, avuga ko hari ibyangombwa by’abaturage mirongo itatu na batanu byagejejwe ku biro by’akagari, naho mirongo itatu basigaye bakaba baratindanye ibyangombwa byabo byuzuye, kugira ngo akarere kabyohereze muri WASAC.
Yakomeje avuga ko hari n’abandi umunani muri aba bavuga ko babishyikirije akagari bakaba bizeye ko n’aba makumyabiri na babiri bazabizana mu minsi ya vuba.
Ubusanzwe aba baturage bagombaga guhabwa ingurane mu kwezi kwa Mutarama umwaka ushize wa 2015, kuko umuyoboro w’amazi wanyujijwe mu mirima yabo guhera mu mwaka wa 2014, ndetse itegeko rirebana n’ingurane rivuga ko umuturage ahabwa ingurane mbere yuko ibikorwa by’iterambere binyuzwa mu butaka bwe.
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Umuyobozi w’itorero Holy of Holies Apostle Mutabazi ngo yivumbuye ku Mana atangira kwandika igitabo bwa mbere nyuma aza gusanga hari hihishemo umugambi w’Imana. Ibi ngo yabikoze nyuma y’uko Imana yari imaze kumukura mu kazi k’ubwubatsi imusaba kujya gukora umurimo w’Imana, imaze kumuha ubutumwa azengurukana isi, asanga atazabishobora ahitamo kwandika ibitabo nk’imwe mu nzira yagombaga kumufasha kugeza ubwo butumwa ku isi yose.
Ibi Mutabazi yabitangaje mu kiganiro kirambuye yagiranye na Ubugingo.com, mu buhamya bwe ku buzima bwe ndetse n’umuhamagaro wo gukorera Imana .
Mu magambo ye Mutabazi yagize ati ‘’ Byatangiye Imana impa ubutumwa imbwira ko nzabuzenguruka isi, kandi nari nkennye imaze kunkura mu kazi kanjye ka buri munsi, rimwe ndi mu ivugabutumwa i Burundi amafaranga aranshirana nibaza icyo nkora ndakibura, ariko nza kubona umuvandimwe aramfasha ndataha, nageze mu rugo nababaye mpita nivumbura mbwira Imana ko ngiye kwandika ibitabo bikazenguruka isi, ubutumwa bukumvikana, nahise ntangira kwandika igitabo cya mbere.’’
Yakomeje avuga uko yaje kumenya uko hari hihishemo umugambi w’Imana ubwo yari mu masengesho, Imana ikamutumaho. Ati ‘’ Ndi mu mumasengesho y’iminsi 21, ngeze ku munsi wa 7, nibwo umukozi w’Imana yansanze ambwira ko iyo ibitabo nzandika bizagera ku rwego mpuzamahanga, bizantunga, abazungu bazajya bibaza uwo muntu uwo ari we, bizangirira umumaro, niho urufunguzo rw’amasezerano ruri, nibwo nasobanukiwe ko nubwo nabikoze nsa n’uwivumbuye ariko Imana yari ibifitemo umugambo.’’
Mutabazi Joseph ni umwanditsi w’ibitabo wifuza kubigira umwuga, aho yibanda cyane ku butumwa bwo gukangurira abakristo kurwanya ubukene nk’uko bashyira imbaraga nyinshi mu kurwanya ibyaha.
Kugeza ubu Mutabazi amaze kwandika ibitabo bitatu, icya mbere yakise ‘’ Mbese gukiranuka birashoboka wambaye umubiri’’, icya kabiri yakise ‘’Nshaka gukiranuka kandi nshaka gukira’’, icya gatatu yacyanditse mu rurimi rw’icyongereza ari cyo yise ‘’ Get Rich Righteous’’.


text:
Jan 11, 2017 Adolphe Mitali Amadini, Andi makuru 0
Padina , ni umukobwa w’Umunyairanikazi, akaba Umuyisilamukazi wangaga abakristo urunuka, ku buryo yafataga kwica umukristo nk’inzira yo guhesha ubikoze ijuru. Nyuma y’ibitekerezo byo kwiyahura yaterwaga n’ibibazo bitandukanye birimo uburwayi bwa nyina wari usigaje igihe gito agapfa nkuko yari yabibwiwe n’abaganga, uyu mukobwa yahaye Yesu icyumweru kimwe cyo kumwiyereka, bitaba ibyo akiyahura.
Nubwo rero Padina yari yarirunduriye mu idini ya Islamu, ibyo ntibyamubuzaga kuba agira ibibazo bisa nk’iby’ihahamuka byamuteraga gushaka kwiyahura, ibi byaje no gukomezwa nuko Nyina w’uyu mukobwa yari arwaye indwara ikomeye ku buryo yari yabwiwe n’abaganga ko asigaje iminsi mike yo kubaho. Ibi byaje gutuma Padina ngo wumvaga ko Allah yamutereranye, yerurira Mama we ko napfa nawe azahita yiyahura akamukurikira.
Nkuko ikinyamakuru, info chretienne kibitubwira, Padina amaze kubwira Nyina ayo magambo, uyu mubyeyi ngo yabuze uko yamubuza uwo mugambi mubi, kugeza ubwo ngo hashize iminsi mike, mu gihe uyu mubyeyi n’uyu mukobwa barebaga Televiziyo haje kujyamo ikiganiro, aho umubwirizabutumwa bwiza yatangazaga iri jambo: “Hari ibyiringiro n’imbere heza kuri wowe. Niba ufite umugambi wo kwiyahura, hagararira aho, umpamagare.” Nyina wa Madina rero yahise abishyira mu bikorwa, ahamagara uwo muvugabutumwa, bagirana ikiganiro cyamaze iminota 30, biza kuviramo uwo mubyeyi kwatura ibyaha arihana yakira Yesu. Ikinyamakuru gikomeza kivuga ko Padina abonye ibyo nyina yakoraga ngo yazabiranyijwe n’umujinya abaza nyina impamvu akoze iryo shyano ryo kwemera Yesu mu gihe yari mu minsi ye ya nyuma yo gusanga Allah.Yakomeje amubwira ati ” Nta kabuza uzajya mu muriro”
Nyina ariko yakomeje kwinginga Padina ngo avugane n’uwo muvugabutumwa, umukobwa abanza kwanga aho bigeze aza kubyemera, aribwo uyu muvugabutumwa yamubwiye aya magambo: ” Allah ntacyo yakumariye, none ha Yesu amahirwe y’ icyumweru kimwe gusa, naba ntacyo yagukoreye nyuma uziyahure.”
Ibyo Padina yarabyemeye avuga ko aziyahura mu gihe icyo kiganiro kizaba kirimo mu cyumweru cyakurikiraga icyo.
Yagize ati: ” Mbonye uburyo bwiza bwo kuzahamiriza Allah wanjye, nzajya kuri Televiziyo mvuge ko Yesu ntacyo yamariye, nindangiza mbwire Allah ko mwiyahuriye ubundi mbishyire mu bikorwa.”
Ku munsi wakurikiraga ibyo, Padina abyutse mu gitondo asanga Nyina atakiryamye ahubwo atembera mu busitani, ari muzima. Ngo bahise bajya kwa muganga, abavuzi basanga nta ndwara ikimurimo. Yesu yari yiyeretse Padina!
Magingo aya rero Padina na Nyina babaye abakristo barakorera Umwami wabo mu itorero ryo mu bwihisho aho muri Irani, ari nako baba bahigwa n’abashaka kubaziza uko guhinduka.
Ngayo nguko .
Yesu ashimwe cyane!
Adolphe MITALI.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Abacuruzi bakorera mu gace gatuwe nabasiramu benshi, bemeza ko imirimo yabo itagenda neza murikigihe.
Ndetse abenshi bavuga ko amafaranga bakoreraga mugihe kitari iki gisibo, yagabanutse inshuro ebyiri muribibihe.
Hari mu gihe cyo mu masasita, ubwo umusiramu yahamagaraga, amenyesha ko isaha yo gusenga yageze. Turi mu gace kitwa Biryogo, mu karere ka Nyarugenge mu mugi wa Kigali, ako gace gatuwe n’abasiramu bagera kuri 90 kw’ijana ugereranije n’abandi baturage bahatuye bo mu yandi madini. Kubusanzwe mu gihe cya sasita, amaresitora yabo cyangwa n’utundi tuntu ducuruzwa, nk’ ibinyobwa n’ibiribwa hose haba huzuye abafata amafunguro ya sa sita. Twahageze mu gihe cyo mumasasita, ya marestora yaho asa nk’afunze, kubera kubura abaguzi. Abavaga gusenga bahitaga bigira iwabo kuryama abandi bakigumira ku mihanda baganira. Abacuruzi b’ayo maresitora bo bicaye bategereje uwagira icyo baka ariko bakemeza ko amaso yaheze mu kirere, ko babuze abo bakira
Ako gace ka Biryogo, abacuruzi baho nabo biganjemo abasiramu, bemeza ko mu gihe cyigisibo abacuruza ibiribwa nti babona ababagurira, cyane cyane nyuma ya sa sita bategura amafunguro barya bafunguye, ariko kuko nabo ari abasiramu, ayo masaha agera abenshi nabo bagiye mu ngo zabo, gushaka amafunguro cyane cyane ko baba biriwe ubusa.
Mu duce tutarimo abasiramu benshi, turimo n’abandi baturage bo muyandi madini, ubuzima bwo gucura buragenda neza nkuko twabisobanuriwe n’umucuruzi wo mu murenge wa Gikondo mu karere ka Kicukiro mu mugi wa Kigali.
Nubwo abacuruzi bari mu gace abasiramu bo mu Rwanda batuyemo ari benshi, bemeza ko ubucuruzi bwabo bwagabanutse ku buryo bugaragara, nabo bemeza ko kimwe n’abandi bacuruzi muri iki gihe ibiciro ku masoko bigurwa n’umugabo bigasiba undi. Ibiciro byazamutse mu buryo bukabije. Batanga urugero rw’isukari yavuye ku mafaranga 700 ku kiro, ubu ikaba igeze ku mafaranga igihumbi Magana abiri. Haza n’igiciro cy’umuceri nacyo cyazamutse. Inyama abanyarwanda bamwe bavugaga ko ari imbonekarimwe, abenshi bakazirya mu minsi mikuru isoza umwaka umenya bizashobokera bamwe mu kubona iryo funguro rikunzwe na benshi ariko zikabonwa na bake kubera igiciro cyazo. Ikiro mu gihe gishize cyaguraga amafaranga igihumbi magana atandatu, none cyageze ku bihumbi bibiri, n’ibindi biciro byazamutse ku buryo bukabije nk’amavuta y’ubuto n’ibindi. Muri rusange, abacuruzi twavuganye bavuga ko mu minsi iri imbere ni bafungura bazongera gucuruza uko bisanzwe.Gusa ngo ibiciro byibiribwa ni hatarebwa uko byagabanuka, nanone umusaruro biteze mu bikorwa byabo byubucuruzi ntuzaba mwinshi nkuko byahoze.


text:
Itegeko u Rwanda rugenderaho ubu, ni iryo mu 1974, rigena amafaranga 100 ku munsi nk’umushahara fatizo mpuzandengo ku mukozi wo mu Rwanda.
Mu kiganiro n’abanyamakuru cyabaye ku wa mbere tariki ya 24 Ukwakira 2016,ubwo hasobanurwaga iby’ubukangurambaga bwa NEP- Kora Wigire buzamara ukwezi, Minisitiri w’ Abakozi ba Leta n’Umurimo, Judith Uwizeye, yatangaje ko Leta itigeze inanirwa gushyiraho umushahara fatizo nk’uko bamwe babivuga, ahubwo ko ikibazo kikirimo ari amategeko akivugururwa kugira ngo abakora imirimo itanditse nabo rizabe ribareba.
Ati” Iby’umushahara fatizo maze iminsi mbyumva mu itangazamakuru, reka nongere mbisubiremo. Gushyiraho umushahara fatizo si uko byatunaniye. Ntabwo byigeze binanira Leta y’u Rwanda gushyiraho umushahara fatizo, ikibazo kirimo twakomeje kubasobanurira ngira ngo nongere nsubiremo ni icy’amategeko.Umushahara fatizo ugomba kuba ureba abantu bose baba abakora imirimo yanditse, baba no ku bakora imirimo itanditse."
Minisitiri Uwizeye yavuze ko iri tegeko rigenga umurimo mu Rwanda riri mu nzira yo kwemezwa, hakazakurikiraho gushyiraho umushahara fatizo ariko n’abakora imirimo itanditswe barimo.
Umushahara fatizo ni amafaranga umukozi adashobora kujya munsi mu kazi ako ariko kose, ku buryo umukoresha ubikoze afatwa nk’uwarenze ku mategeko. Icyakora kuyarenza byo ntibibujijwe.
Kuba umushahara fatizo ukiri hasi bifite ingaruka ku igenwa ry’imishahara, indishyi mu bigo by’ubwishingizi ndetse no kuvugurura itangwa ry’ubwishingizi mu bagiye mu kiruhuko cy’izabukuru.


text:
Knowless Yizihije isabukuru ya nyuma y’amavuko ya mbere y’uko aba umubyeyi
Butera Knowless yizihije isabukuru ya nyuma y’amavuko, ya mbere y’uko yibaruka imfura ye.
Yujuje imyaka 26 kuri uyu wa Gatandatu tariki ya 1 Ukwakira 2016.
Ishimwe Clement bashakanye abicishije ku rubuga rwe rwa Instagram, Yongeye kumugaragariza urukundo rutagira umupaka amukunda.
Yagize ati” Isabukuru nziza nshuti yanjye magara, mugore mwiza, mama w’umwana wanjye.
Reka iyi sabukuru tuyizihize bihagije, dore ko ari yo yanyuma twizihije mbere y’uko tuba ababyeyi. Nzagukunda kugeza ku mwuka wa nyuma nzahumeka”.
Knowless nawe abicishije ku rubuga rwe rwa Instagram yashimiye umugabo we, anamubwira ko nta mpano yamurutira umwana atwite .
Ati “Ni iby’igiciro gikomeye kuba mfite ubuzima buri gukurira mu bwanjye. Nta mpano y’isabukuru y’amavuko ibaho yakundutira kamarayika kanjye”.
Butera Knowless na Ishimwe Clement basezeranye kuzabana akaramata ku itariki ya 7 Kamena 2016, nyuma y’urukundo rw’igihe kirekire bagiranye.
Ibitekerezo ( 14 )
NIBYIZA KUBYARA KARE
Mujye muragiza urugo wanyu Imana mubikore mu rukundo no kwizerana nicyo gisumba ibindi....
njyewe ntakurambana mbona ketetse Imana yonyine
ndagukunda cyane wowe numutware wawe ariko jyewe mbasabiye kumenya imana naho ubundi ibindi biza nkarukurubana mbese ninyongera
icyombifurije nukumenya imana
ABABA GENE MARIE NIBEZA BARAKWIRANYE UZIKO MBAREBA SIMBAHAGE NUBWAMBERE MBONYE ABANTU BABANA BESE BARYOHEYE IJISHO NTIBAZABABAZANYE BAZABE INTANGARUGERO NTIBAZANDUZE URUKUNDO RWABO.
ese koko KO agiye kubyara vuba?uyu mwanya koko?yari yaratanze avance
Uwomwana azaba akize peeeee
BUTERA na ISHIMWE mbifurije umugisha mu rugo rwanyu iminsi yose kandi muzabyare muheke, Imana izabe mu byanyu kandi namwe byose mujye mubiragiza Imana.Muzakundane iminsi yose kandi murangwa no kubahana.
eh eh eh eh
ko abyaye vuba ra!!!
nibyiza cyane
basome 1abakorinto 13:7,8
azabyare hungu nakobwa basubireyo ntamahwa


text:
Rwanda : urubyiruko rw’abatutsi ruri gecengezwamo ingengabitekerezo y’uko Paul Kagame atagomba kuva kubutegetsi!
Ubwo Paul Kagame yagiranaga ikiganiro n’abanyamakuru, bamubajije igice aherereyemo kubifuza ko yahindura ingingo y’101 y’itegeko nshinga kugira ngo akomeze yihambire kubutegetsi. Kagame yasubije ko abanyarwanda barimo ibice bibiri, ko hari igice cy’abantu bifuza ko yaguma kubutegetsi n’ikindi gice kivuga ko agomba kugenda. Kagame akaba yaravuze ko aherereye mu gice cy’abifuza ko agomba kugenda; ariko yongeraho ko abifuza ko yakomeza kwihambira kubutegetsi bagomba kumugezaho impamvu zifatika zituma agomba kubugumaho! Izo mpamvu ubu akaba arizo ziri gushakwa. Kagame ntiyagombye gusaba impamvu zituma yihambira k’ubutegetsi kuko kuva kera yagiye avuga ahantu hose ko azubahiriza itegeko nshinga, kandi iryo tegeko rikaba riteganya uko agomba kugenda! Niba koko Kagame Paul yihesha agaciro kandi akaba ari umugabo koko, yagombye gukora uko umugani wa kinyarwanda uvuga ngo : « umugabo yihindukiza mu kiryamo, ntiyihindukiza ku ijambo! ».
Mu gushakisha impamvu zigomba gutuma Kagame Paul yihambira ku butegetsi, amacakubiri n’iterabwoba nibyo bishyizwe imbere muri iyi minsi mu Rwanda kugeza aho abana b’abatutsi batangiye kwigishwa ko nabo bagomba gukora uko bashoboye bakazakora jenoside y’abahutu, kandi ibyo bakaba bagomba kubigeraho ari uko Paul Kagame agumye kubutegetsi. Mu cyumweru gishize, abana b’abacikacumu baturiye akarere ka Rubavu (ku Gisenyi) batumiwe mu nama yabaye mu mwiherero. Muri iyo nama, abana b’abacikacumu babujijwe kuyinjiramo bafite amatelefoni agendanwa kugira ngo hadashobora kugira ufata amajwi cyangwa amafoto, kubera ibanga rikomeye bagombaga kubwirwa. Uwagerageje kwinjira muri iyo nama afite telefoni baramutonganyaga cyane akayisiga hanze.
Abo bana b’abacikacumu babwiwe ko bafite inshingano yo gukora uko bashoboye bose bakazaba abayobozi b’igihugu, ko inzego zose z’ubuyobozi mu Rwanda, kuva ku kagari kugeza ku rwego rukuru rw’igihugu zigomba kuyoborwa n’abatutsi; ibyo bikaba bitaragerwaho muri iki gihe, abo bana bacengejwemo ko nabo bagomba gukora ibishoboka byose bakazakora jenoside y’abahutu mu bwenge kugira ngo bahorere abatutsi bishwe! Kugira ngo ibyo byose bigerweho ni uko Paul Kagame agomba gukomeza kuba umukuru w’igihugu, ibyo bakaba bagomba kubiharanira ntakabuza!
Meya w’umutegarugori wacitse ku icumu wari muri iyo nama yafashe ijambo, abwira urwo rubyiruko rwacitse ku icumu ko hari abatutsi b’ibigoryi birirwa bajya ku maradiyo bakavuza induru ngo muri iki gihe basigaye bashyingirana n’abahutu, ibyo bikaba bishobora gutuma abatutsi bamwe bibwira ko aribyo koko bakabyemera! Uwo muyobozi yagize ati : «muramenye bana bacu, ntimuzarongore umuhutukazi cyangwa ngo murongorwe n’umuhutu, kirazira! Kuva ubu abatutsi bazajya bashyingiranwa tuzajya tubaha icyo bakeneye cyose tugikuye mu [Gaciro Deloppement Fund]». Ngiyo imwe mu mpamvu yo guharanira ko Paul Kagame yihambira k’ubutegetsi kuko yashyiriyeho abatutsi icyo kigega kandi kikaba kigomba kuramba ari uko nawe agumye kubutegetsi!
Muri iyo nama y’urubyiruko rwatoranyijwe rw’abacitse ku icumu, Umuyobozi w’intara y’amajyaruguru (Gouverneur), yabaciriye umugani werekana ko abahutu bagomba kuzajya bicwa urusorongo kugeza babaye ba nyamuke (akaba asa n’uwategetswe kubivuga kuko nawe ari umuhutu), yagize ati : «iyo ingunguru yuzuye amazi ntushobora kuyihirika, ahubwo uyitera umusumari mu ndiba, amazi akagenda avamo buhoro buhoro kugeza ashizemo, ukabona kuyihirika!» Uwo muyobozi w’intara yabwiye urwo rubyiruko rw’ubwoko bubwe rwari ruteraniye muri iyo nama ko bibujijwe ko umututsi akomera umuhutu amashyi ku mpamvu iyo ariyo yose. Nyuma y’iyo nama urwo rubyiruko barujyanye mu kabari kubatswe mu nzu ya BIRARA wabaye Gouverneur wa Banki nkuru y’igihugu aba ariho barwakirira, barushimira uburozi bw’amacakubiri bari bamaze kurutamika!
Indi nzira iri gukoreshwa mu kugaragaza ko Paul Kagame agomba kwigundiriza k’ubutegetsi ku ngufu ni iterabwoba riri gushyirwa kubaturage ndetse no kubyiciro bimwe na bimwe by’abaturage. Muri iki gihe mu Rwanda hose abayobozi b’imidugudu bahawe amakaye; abo bayobozi bakaba bari kuzenguruka mu ngo ziri mu midugudu yabo, bakabaza amazina y’abatuye urwo rugo bafite imyaka 18 bakabandika, bakabasaba n’inimero y’irangamuntu zabo bakazandika, barangiza bakabwira abo baturage ngo nibashyireho umukono wabo imbere y’ayo mazina yabo yanditse muri iyo kaye, bityo ngo babe bemeje ko bifuza ko Paul Kagame agomba kuzagwa kubutegetsi ahindura ingingo y'101 y'itegeko nshinga! Abaturage bari kugerageza kwanga gushyira umukono muri ayo makayi bari guterwa ubwoba bababwira ko ibizababaho (urupfu) aribo bazaba babyikururiye!
Muri kaminuza y’u Rwanda naho hari gukorwa ibimeze nk’ibi aba bayobozi b’imidugudu bari gukora mu baturage; muri kaminuza zo mu Rwanda hoherejwe impapuro (formulaires), buri munyeshuri akaba asabwa kuzuzaho amazina ye yombi, akanashyiraho nimero y’irangamuntu ye, noneho agakashyiraho umukono we (signature), ayo maliste y’abanyeshuri akazoherereza Paul Kagame kugira ngo bamwereke ko abanyeshuri bo mu Rwanda bashyigikiye ko ingingo y’101 y’itegeko nshinga igomba guhinduka kugira ngo Paul Kagame azagwe kubutegetsi. Birumvikana ko nta munyeshuri numwe ushobora gutinyuka kudashyira umukono kuri izo mpapuro kuko yafatwa nk’umwanzi w’igihugu! Ngizo inzira ziri gukoreshwa zo kumvisha Paul Kagame ko agomba kugundira ubutegetsi !
Ese urutonde rw’amazina n’imikono birahagije ngo bibe impamvu yo kwigundiriza ku butegetsi ?
Uwaroze Afurika ntiyakarabye ariko byagera mu karere k’ibiyaga bigari bikaba akarusho! Mu Rwanda no mu Burundi ho wagira ngo hateye Shitani y’ingore igomba gutuma abantu bamarana kubera ubutegetsi gusa! Itegeko Nshinga ry’u Rwanda ryerekana uburyo abantu bagomba gusimburana ku butegetsi, yaba Paul Kagame cyangwa se undi uzamusimbura, umukuru w’igihugu uri mu kazi ke akaba agomba kumva ko agomba gukorera abanyarwanda mu gihe runaka cyarangira agaharira undi, ibyo bigenze gutyo byazatuma nta mukuru w’igihugu uzongera gukorera amakosa akomeye abanyarwanda kuko aba azi neza ko umwanya afite uzahabwa undi, ariko ibyo turi kubona ubu mu Rwanda bigiye kuba ingeso y’uko umukuru w’igihugu agomba kuvaho yishwe!
Mu mpamvu abashyigikiye ko Paul Kagame aguma kubutegetsi batanga, ni uko bavuga ko yateje igihugu imbere, akaba yarahagaritse jenoside n’ibindi byinshi byiza, bityo akaba ari intwari ko kandi navaho ibyo yubatse byose bizasenyuka! Iyo aba bashyigikiye Paul Kagame bavuga ibi, baba bashaka kumvisha abantu ko bifuza ko Paul Kagame azava kubutegetsi amaze kunanirwa, mbese ari ikigwari kandi bakumvikanisha ko ibyiza byose Paul Kagame yakoze ko nabo ubwabo bazabisenya kuko badashobora kubirengera, biratangaje! None se Paul Kagame yaba aruhira iki mu gihe ibyiza ari gukora azajyana nabyo kandi abo bari kumwe bakaba badashobora kuzabirengera? Ese nihahindurwa itegeko nshinga kugira ngo Paul Kagame agume kubutegetsi hari itora ry’umukuru w’igihugu rizongera kubaho mu Rwanda kandi nyine itegeko nshinga rizaba ryahinduriwe kugira ngo Paul Kagame agumeho kandi binyuze muri referandumu y’abaturage bose ? cyangwa Paul Kagame azaba abaye umwami?
Ibi ni ibibazo abantu bibaza ku miyoborere ya FPR- Kagame bigomba kubonerwa igisubizo nawe kimwe n'abamushyigikiye!
Aya makuru tuyakesha umusomyi wa veritasinfo uri mu Rwanda


text:
Imana yankuye mu buhakanyi nizera Yesu Kristo.
Nitwa Fabrice navukiye i y’ annemasse muri savoie y’ amajyaruguru mu w’ 1973 nkurira mu muryango ufite amahoro,nize neza ku buryo ntigeze nsibira na rimwe. Nk’ umunyabwenge, igihe kinini nakimaraga nsoma( filozofi, icengeramyitwarire, inkuru ndende …..) nariyemeraga cyane mu bwenge ku buryo ntizeraga Imana. Iyo nanyuraga imbere y’ urusengero rw’ abanyagatorika nibwiraga yuko ntazigera ngira ukwizera. Nkumva ko ari ibintu by’ abanyantege nke ! nkiri umwana nibazaga ibibazo byo guhakana Imana.ni joro iyo nitegerezaga neza nibazaga ikiri inyuma y’ inyenyeri…. Nubwo nibazaga ibyo bibazo nizeraga bidasubirwaho ko nta mana ibaho. Nageragezaga kwibaza ibizambaho nyuma y’ urupfu, nyuma hari ukuri kumwe : ubusa,( uko nabaye impumyi n’igicucu !) byongeye mu kutishimira kuba umuntu uhakana Imana, nahoraga nshaka kwemeza abizera ko bari mu makosa. !
Nibwo umugoroba umwe mu w’ 1991, muri kaminuza ya grenoble, nahawe ubutumire mw’ivugabutumwa rya nijoro ry’ abanyeshuri ! byiza we, najyanyeyo umurava mwinshi. ! kugira ngo nemeze izo roho zikennye ko zari mu ikosa rikabije. Mu by’ ukuri nari umuvugabutumwa w’ icyuka , uhagaze ku ruhande rubi,( murashaka iki, ubumenyi umuntu afite nibwo akoresha)
munyizere cyangwa mu byihorere , ariko ku bitandukanye n’ ibyo nari niteguye byose , uyu mugoroba waranshimishije mpita mpera ko kujya nsubira muri iryo huriro ry’ ivugabutumwa icyumweru ku kindi . nahise mbona ko ukwizera kudahabanye n’ ubwenge .
ni uburyo bubiri butandukanye ari ko bwuzuzanya mu kumva ukuri , ubwenge budufasha kumenya uko isanzure ikora naho ukwizera kudufasha kumenya ibiri mw’ isanzure ndetse n’impamvu biriho.
nasomye kandi ivanjiri ya ya Yohana ’ kandi nk’ uko ikiganza cyanjye cyabonye iruhande rwacyo ikindi kikibereye. Umutima wanjye wamenye neza ukuri wari warashatse kuva cyera binyuze muri iki gitabo gito.
hanyuma, umugoroba umwe , mpfukama imbere y’ uburiri mu cyumba cyanjye cyo kwigiramo.narinzi ko hari umwanzuro nagombaga gufata :yaba ari kubana n’Imana kuva ubu ndetse n’Iteka ryose, cyangwa kuyanga nkabaho iteka ryose nta mana mfite, bivuze kujya mu muriro.nuko mpitamo guha ubuzima bwanjye Imana mvuga nta makemwa nti’’ Yesu nkiza. !ariko nyuma yo gusenga nta na kimwe nigeze numva, nta rumuri, nta na kimwe nigeze numva, maze ntangira gutekereza ko ntakijijwe !".
byongeye umukirisitu anyumvisha ko atari ngombwa kumvira ibyiyumviro byawe ahubwo kumva icyo Ijambo ry ‘ Imana rivuga kandi muri bibiriya Imana idusaba kwemera gusa igitambo cy ‘ umwana wayo Yesu wapfiriye ku musaraba kugirango akureho ibyaha byacu, kandi wazutse ku munsi wa gatatu . nk ‘ uko byanditswe ngo : ‘’ izere umwami yesu urakizwa’’( igitabo cy ‘ ibyakozwe n’ intumwa16 :31)
ng’ uko uko gushidikanya kwanjye kwashize, maze numva nkijijwe.ibyishimo n’umudendezo byuzura umutima wanjye nuko ubuzima bwanjye burahinduka bwose. Menya aho kujya nyuma y’ urupfu, ubuzima bwanjye bugira igisobanuro. !
nuko nogoga isezerano rishya. Ibyo nasomaga byantembagamo nk’ uruzi rwari rurimo kuhira no guha ubuzima icyari kugeza ubu ubutayu bukakaye . nashakaga kubwira Yesu buri wese , Yesu umwami yuzura umutima wanjye by’ ukuri. !
ni ukuvuka bundi bushya bishingiye ku ivanjiri ya Yohani , igice cya 3 umurongo wa 7.mu w’1993 nabatijwe mu mazi mw’itorero ry’ ivugabutumwa.ubungubu n’ubwo ibintu byose atari shyashya mu buzima bwanjye, ndashaka gukomeza kugenda nsa na Yesu kristo kandi nkera imbuto ku bwe n’ubwami bwe .
Iyo uhaye ubuzima bwawe kristo umwami,ugera kuyindi ntera : ubusabane hamwe n’Imana ngari, umuremyi wa byose.ijuru ryari rikinze riragukingukira
ukubaho kw’ Umwuka wera muri twe kugufasha kugera ku cyo Imana yakuremeye nk’ umuntu waremwe mw’ ishusho y’Imana .
umuntu ntago ari umubiri gusa,afite umwuka kandi ishakisha byimazeyo Imana . hari inyota y’ iby’umwuka muri buri muntu ishobora kumarwa gusa n’ Umwuka w’ Imana
ubuzima muri kirisitu ni cyo kintu kiza kuri iyi si…. ndetse no mu buziraherezo!
Inkuru yakozwe na Marcellin Habumuremyi.